Bali Nine: Ketegasan Indonesia Dalam Memerangi Jenayah Narkoba

Dadah sememangnya merupakan musuh utama kepada negara dan melakukan kerosakkan kepada masyarakat tanpa mengira golongan. Ketagihan dadah merupakan masalah sosial yang amat serius kerana mampu mengakibatkan jenayah seperti samun, bunuh, ragut dan sebagainya. Oleh itu, kebanyakkan negara mengenakan hukuman mati bagi pesalah yang melakukan penyeludupan dadah.

Bali Nine merupakan nama sebuah kumpulan yang ditangkap oleh pihak berkuasa Indonesia ketika cubaan menyeludup 8.3 kg heroin keluar dari Lapangan Terbang Denpasar, Bali untuk diseludup ke Australia. Seramai 9 orang warga Australia telah ditangkap oleh pihak polis Indonesia pada 17 April 2005 dan rata-ratanya berumur di bawah 30 tahun. Jadi, apakah yang membuatkan kes ini menjadi liputan antarabangsa dan menimbulkan pelbagai kontroversi?

Pertama sekali, Bali Nine merupakan kes jenayah antarabangsa yang melibatkan dua buah negara dan memberi kesukaran untuk menyelesaikan kes ini. Indonesia merupakan salah sebuah negara yang memperuntukkan hukuman mati “capital punishment” kepada pengedar dan penyeludup dadah yang ditangkap. Indonesia menjalankan hukuman mati dengan metod “firing squad” yang terdiri daripada 12 penembak tepat dan 3 daripadanya menggunakan peluru hidup. Bali Bombers 2002 yang diketuai Imam Samudera merupakan salah seorang warga Indonesia yang dijatuhi hukuman tembak pada 10 September 2003 kerana jenayah terorisme (Butt 2015).

Kes ini mendapat perhatian antarabangsa kerana kesemua anggota Bali Nine merupakan warga Australia di mana negara ini telah menghapuskan hukuman mati sejak sejak 1922 di Queensland dan diikuti Tasmania pada 1968. Death Penalty Abolition Act 1973 memperuntukkan pemansuhan hukuman mati kepada jenayah berat dan digantikan dengan hukuman penjara seumur hidup. Australia merupakan negara yang memperjuangkan penghapusan hukuman mati terutamanya di Asia. Jabatan Hubungan Luar dan Perdagangan Australia serta Parlimen Australia telah melancarkan sebuah jawatankuasa iaitu Australia’s Advocacy for the Abolition of the Death Penalty sebagai pemerhati dan pendesak untuk menghapuskan hukuman mati dan mewujudkan “a world without the death penalty”(Human Right Watch 2016). Kumpulan berkepetingan Australia menjadi “key player” dalam gerakan menentang perlaksanaan hukuman mati dengan menjalankan protes dan kempen khasnya dalam menentang perlaksanaan hukuman mati warganegaranya yang ditangkap di luar negara berikutan kes penyeludupan dadah (The Sydney Morning Herald 9 Oktober 2017).

Berdasarkan laporan Amnesty International 2015, Indonesia merupakan negara yang menjalankan hukuman mati tertinggi di Asia Tenggara dengan jumlah seramai 14 orang pesalah telah dihukum mati dan majoritinya berkaitan kes penyeludupan dadah. Bagi kes Bali Nine, Perdana Menteri Australia Tony Abbot memainkan peranan dengan melakukan rundingan serta rayuan dengan Presiden Jokowi untuk menghalang hukuman mati dilakukan keatas warganya. Walaubagaimanapun, pada tahun 2015, Pengadilan Negeri Denpasar menolak permohonan rayuan ke atas pesalah Bali Nine khasnya Andrew Chan dan Myuran Sukumaran yang dikenakan hukuman mati. Hal ini mencetuskan kemarahan warga Australia kerana Chan dan Sukumaran telah menjalani pemulihan di Penjara Kerobokan di mana Chan telah menjadi seorang paderi dan Sukumaran telah berjaya menghasilkan galeri lukisan dan mengajar warga penjara tentang seni, kemahiran dan sastera. Tony Abbot berkata hukuman mati yang dikenakan ke atas pesalah ini adalah tidak berperikemanusian dan kejam kerana kedua-dua pesalah ini telah berubah sepenuhnya menjadi manusia yang lebih berguna serta memberi sumbangan kepada institusi penjara.

Presiden Republik Indonesia mempunyai kuasa untuk memberi pengampunan kepada pesalah yang dikenakan hukuman mati, namun Jokowi dalam ucapannya ketika Pemilihan Umum Presiden dan Wakil Presiden Republik Indonesia Tahun 2014 (PILPES) tidak akan memberi sebarang pengampunan kepada pesalah narkotik. Ketegasan Jokowi untuk tidak memberi pengampunan kepada Chan dan Sukumaran telah menimbulkan protes dan kecaman dari organisasi hak asasi antarabangsa. Bagi kerajaan Australia, Abbot mengingatkan Indonesia tentang peranan dan sumbangan Australia membantu negara itu ketika dilanda tsunami 2004 dan Australia menghulurkan bantuan kemanusiaan dan bantuan pembangunan sebanyak AUD 1 bilion. Jasa dan sumbangan Australia perlu dibalas dengan memberi pengampunan kepada warganya yang menghadapi hukuman mati (The Sydney Morning Herald 15 Februari 2015).

Dari sudut ini, kita dapat melihat bagaimana Indonesia bersungguh-sungguh melindungi kepentingan nasionalnya “national interest” dalam usaha membanteras jenayah narkotik. Kepentingan nasional merupakan matlamat yang ingin dicapai oleh sesebuah negara dengan menggunakan realisme sebagai asas kepada pembentukkan dasar dan peraturan. Indonesia mengalami masalah ketagihan dadah yang amat serius iaitu hampir 50 orang mati setiap hari kerana ketagihan. Hampir 4 juta rakyat Indonesia terjebak dengan masalah ketagihan dadah ini dan jumlahnya meningkat setiap hari (Utusan Online 27 Februari 2015). Sekali lagi, Jokowi dilihat tegas dalam pendiriannya untuk memerangi jenayah dadah dengan menolak rayuan terakhir Chan dan Sukumaran pada 6 April 2015. Pada 27 April 2015, Tony Abbot mengumumkan kerajaan Australia akan menarik semua dutanya di Indonesia sebagai tanda protes jika Indonesia masih berkeras untuk melaksanakan hukuman mati keatas warganya.

Pada 29 April 2015, hukuman mati melalui kaedah “firing squad” telah dilaksanakan ke atas Chan dan Sukumaran di Penjara Nusakambangan. Pada ketika itu, Chan berumur 31 tahun dan Sukumaran berumur 34. Mereka dijatuhkan hukuman mati kerana didakwa menjadi “kingpin” dan “mastermind” dalam sindiket dadah Bali Nine. Anggota Bali Nine yang selebihnya seperti Si Yi Chen, Michael Czugaj, Tan Duc Thanh Nguyen, Matthew Norman, Scott Rush, Martin Stephens dijatuhkan hukuman penjara seumur hidup manakala Renae Lawrence dijatuhkan hukuman penjara selama 20 tahun.

Jenayah penyeludupan dadah Bali Nine merupakan contoh ketegasan Indonesia dalam memerangi jenayah dadah. Dadah memberi ancaman bukan sahaja kepada individu malah merosakkan komuniti khasnya golongan belia yang menjadi pelapis kepada negara. Ketegasan Indonesia dapat dilihat apabila berkeras untuk tetap melaksanakan hukuman mati ke atas pesalah jenayah dadah walaupun rundingan bilateral antara dua negara telah dilakukan. Pada 21 Julai 2017, Presiden Jokowi mengeluarkan kenyataan “Jangan Beri Ampun Pengedar Narkoba yang Melawan, Tembak Saja” untuk menggambarkan betapa seriusnya kerajaan Indonesia melihat masalah ini.

Rujukan

AMNESTY INTERNATIONAL GLOBAL REPORT. 2015. Death Sentence and Execution.

Butts, S. 2015. The Constitutional Court and Democracy in Indonesia. Boston: Brill Nijhoff.

Australia Must Breathe New Life Into The Fight Against The Death Penalty In Asia

Australia must continue to campaign against the death penalty in our region

Bali nine: Tony Abbott urges Indonesia to ‘reciprocate’ for Australia’s tsunami assistance and aid generosity

Pengedar dadah tetap dihukum mati di Indonesia


Keselamatan Semasa Kebakaran

Berbual dengan seorang staff aku semalam, tentang pencegahan kebakaran.

Alkisahnya minggu lepas dia berhenti sekejap dekat sebuah hentian lebuhraya. Semasa dia menyantap, berlaku kebakaran kecil dekat dapur sebuah gerai berhadapan meja dia duduk.

Berkepul-kepul asap keluar dari dapur tu. Menjerit-jerit makcik tukang masak minta air untuk padam kebakaran tu. Datang seorang pekerja hentian tu masuk belakang dapur, ambil alat pemadam api dan padamkan api. Situasi terkawal dan kembali tenang.

Permasalahan yang timbul sekarang ialah kenapa pekerja gerai tu tak guna alat pemadam api sendiri?

Tidak tahu cara? Tidak pernah diajar?

Staff aku ni juga seorang ahli unit tindak kecemasan dalam syarikat aku, kenapa dia tidak cuba membantu walhal dia mempunyai pengalaman kecemasan dalam industri?

Jawapannya ialah dia tak nampak alat pemadam api itu dimana.

Ini bertentangan dengan yang termaktub dibawah akta bangunan seragam 1984;

1. Alat pemadam api perlu ditempatkan pada jarak 20 m dari lokasi berpotensi berlakunya kebakaran dan boleh dicapai dengan mudah.

2. Alat pemadam api dengan jumlah berat kurang atau sama dengan 4 kg perlu dipasang kira-kira 1.5 m dari aras lantai manakala alat pemadam api dengan jumlah berat melebihi berat 4 kg perlu dipasang 1 meter dari aras lantai.

Adalah satu kemestian untuk meletakkan alat pemadam api dikawasan yang mudah dilihat dan dicapai semasa situasi kecemasan. Dalam situasi tadi, alat pemadam api berada didalam dapur, tanda letak tidak dapat dilihat jelas kerana terlalu rendah. Ini menyukarkan orang yang cuba membantu untuk memadamkan kebakaran.

Bila kebakaran didapur, ianya melibatkan minyak. Memadamkan api mengunakan air boleh menjadikan api merebak lebih cepat. Sebab tu dapur kantin yang terdapat di bangunan besar menggunakan sistem sistem overhead sprinkler jenis wet chemical dan disediakan alat pemadam api jenis buih. Alat pemadam api jenis debu juga dibenarkan namun jenis buih lebih berkesan dan tidak merosakan ruang dapur.

Kesedaran penggunaan alat pemadam api juga penting untuk mengahadapi situasi kecemasan ini.

Macam mana nak sembur alat pemadam api?

Pada pangkal api untuk memadamkan punca api. Tarik pin, halakan nozel pada pangkal api, tekan dan sembur kekiri dan kanan secara berulang sehingga api padam.

Sentiasa bersedia untuk situasi kecemasan. Kemalangan berlaku tidak kira tempat.


Asal Usul Vandalism Daripada Bangsa Vandal

Perkataan vandal  pada hari ini didefinisikan sebagai seorang yang memusnahkan atau merosakkan harta benda awam. Berbicara daripada sudut sejarah, seseorang yang disebut sebagai Vandal “merupakan anggota masyarakat Jerman yang hidup di bahagian selatan Laut Baltik, tepatnya di antara Sungai Vistula dan Sungai Oder, serta menguasai Gaul, Sepanyol dan Afrika Utara pada kurun ke-4 dan kurun ke-5 Masihi sementara pada tahun 455 Masihi pula menjarah kota Rome.”

Rentetan daripada peristiwa ‘penjarahan kota Rome’ pada tahun 455 Masihi inilah makanya perkataan ‘vandal’ digunakan bagi merujuk kepada orang yang menghancurkan dan merosakkan harta benda.

ASAL-USUL VANDAL YANG KABUR

Tidak banyak yang kita ketahui tentang sejarah awal Vandal. Diandaikan bahawa Vandal berasal dari Scandinavia (di wilayah tengah Sweden, terdapat sebuah pekan bernama Vendel yang mungkin mempunyai kaitan dengan mereka) dan berpindah ke selatan lalu memasuki wilayah Silesia lalu berinteraksi dengan tamadun Rom.

Karya pertama Rom yang menyebut perihal Vandal adalah Natural History  oleh Pliny the Elder’s. Menurut beliau, Vandal atau disebut sebagai Vandili, merupakan satu dari lima kumpulan masyarakat Jerman dan mereka ini terdiri daripada beberapa suku yang lebih kecil.

“Terdapat lima kumpulan masyarakat Jerman; Vandili, Burgundiones, Varini, Carini, dan Gutones.”

Penulis-penulis lain seperti Tacitus dan Ptolemy juga ada memerihalkan tentang Vandal, mereka lebih cenderung menggunakan istilah Lugii dalam karya masing-masing. Namun, sama seperti Pliny, catatan mengenai Vandal hanya dilakukan secara sepintas lalu. Justeru, tidak banyak maklumat yang dapat kita peroleh daripada sumber-sumber klasik.

ROM DAN VANDAL MEMETERAI PERDAMAIAN SEMENTARA

Catatan penting berkenaan Vandal yang selanjutnya boleh ditemui dalam Roman History oleh Cassius Dio. Dalam karyanya itu, Dio menyebutkan bahawa semasa berlakunya P3rang Marcomannic (166-180M), satu suku yang dikenali sebagai Astingi (dianggap sebagai Vandal oleh sebilangan ilmuwan) memasuki wilayah Dacia dan menawarkan kesetiaan kepada Empayar Rom:

“Astingi yang dipimpin oleh Raus dan Raptus datang ke wilayah Dacia bersama seluruh anggota keluarga mereka, dengan harapan dapat meraih wang dan tanah sebagai ganti kepada curahan bakti kesetiaan.”

Walau bagaimanapun, tawaran mereka itu ditolak dan sesudah men4kluki Costoboci, mereka mula menjarah wilayah Dacia yang ketika itu merupakan naungan Rom. Pun begitu, kejayaan mereka ini tidak bertahan lama. Setelah ditewaskan oleh Lacringi, suku Astingi tidak lagi menyerang Rom. Malah, mereka mengusulkan satu permohonan kepada maharaja.

“Susulan daripada peristiwa ini, Astingi tidak lagi melakukan sebarang ser4ngan ke atas Rom. Namun, sebagai respon balas kepada bantuan yang diberikan kepada Marcus, mereka menerima wang dan kebebasan untuk meminta tanah daripadanya.”

PERSETERUAN ANTARA VANDAL DAN GOTH

Selepas berlalunya episod ini, sejarah Vandal sekali lagi menjadi kabur dan mereka hanya muncul semula dalam The Origin and Deeds of the Goths oleh Jordanes. Dalam karya kurun ke-6 Masihi itu, disebutkan bahawa Vandal berkonflik dengan Goth pada era pemerintahan Maharaja Constantine. Selepas ditewaskan oleh Goth dalam sebuah pertempuran, Vandal berpindah ke Pannonia:

“Kemudian, saki-baki Vandal yang terselamat pun menghimpunkan seluruh anggota mereka dan beredar meninggalkan negara mereka yang dirundung malang. Mereka seterusnya memohon suaka Maharaja Constantine di Pannonia. Di sana, mereka berdiam selama hampir 60 tahun dan mentaati titah perintah maharaja seperti layaknya rakyat jelata. Setelah lama masa berlalu, mereka digalang oleh Stilicho si Ketua Tentera dan Bekas Konsul lalu merebut kekuasaan ke atas Gaul. Ketika berada di sana, mereka menjarah wilayahwilayah jiran dan tidak memiliki tempat untuk menetap.”

Jordanes juga melanjutkan penulisannya tentang pengembaraan Vandal ke Gaul dan Sepanyol pada era Maharaja Honorius (393-423M).

“Kini, sebagaimana yang telah kami sebutkan sebelum ini, Vandal dan Alani mendiami Pannonias dengan izin maharaja-maharaja Rom. Namun lantaran khuatir diganggu oleh Goth, maka mereka pun berkelana ke Gaul. Tidak lama selepas menguasai Gaul, mereka membawa diri ke Sepanyol.”

VANDAL BERPINDAH KE AFRIKA UTARA

Destinasi Vandal yang selanjutnya ialah Afrika. Menurut Jordanes, raja Vandal yang bernama Gaiseric dijemput ke Afrika Utara oleh Boniface, panglima dan gabenor Rom yang mentadbir wilayah Dioecese di Afrika. Menurut Jordanes, tujuan Vandal dijemput adalah kerana gabenor “sedang bertelagah dengan maharaja Valentinian dan satu-satunya cara untuk melepaskan geram kepadanya adalah dengan berbuat khianat terhadap empayar.”

Dilaporkan bahawa Vandal melayan penganut Katolik dengan jauh lebih keras jika dibandingkan dengan mana-mana suku Jerman yang lain, kononnya kerana mereka mengamalkan Kristian-Arian.

Namun, keadaan sebegini tidaklah berlaku dalam sepanjang kekuasaan mereka. Sebagai contoh, pada era Gaiseric, beliau menjalinkan hubungan baik dengan Rome dan Konstantinopel. Begitu juga halnya bagi Hneric (pengganti Gaiseric) dan Gunthamund (pengganti Huneric).

Penguasaan Vandal ke atas Afrika Utara hanya berakhir pada era Justinian Agung, iaitu kira-kira satu abad kemudian.

TIBANYA VANDAL DATANG KE ROME…

Peristiwa penjarahan kota Rome pada tahun 455 Masihi yang masyhur itu berlaku pada era Gaiseric. Jordanes mencatatkan tentang peristiwa ini secara ringkas:

“… Maharaja Valentinian dibvnuh oleh Maximus dan Maximus sendiri kemudiannya merampas pemerintahan laksana seorang tirani. Khabar ini sampai ke pengetahuan Gaiseric si raja Vandal. Lalu, beliau pun berangkat dari Afrika menuju ke Itali bersama kapal-kapal p3rang, memasuki kota Rome dan membumihanguskannya. Maximus sempat melarikan diri, sebelum dibvnuh oleh seorang tentera Rom yang bernama Ursus.”

Procopius, seorang lagi sejarahwan purba menulis bahawa tujuan Vandal datang ke Rome adalah bagi memenuhi permintaan Eudoxia, balu Valentinian:

“Kemudian, Maximus membvnuh maharaja dan merampas takhta tanpa menghadapi sebarang masalah. Beliau juga mengahwini Eudoxia secara paksa… Eudoxia menghantar utusan ke Carthage dan merayu kepada Gizeric (Gaiseric) agar menuntut bela atas kem4tian Valentinian yang dibvnuh oleh lelaki keji dengan cara yang tidak layak bagi seorang maharaja. Beliau juga merayu agar Gizeric menyelamatkannya lantaran beliau dilayan dengan amat buruk oleh Maximus.”

Namun, Gaiseric disifatkan hanya berminat terhadap penjarahan, “Dan Gizeric, tanpa dorongan lain selain harta kekayaan yang bakal mengalir ke perbendaharaannya, pun bertindak berlayar ke Itali dengan membawa armada yang besar saiznya.” Berkenaan penjarahan ke atas Rome, Procopius menulis:

“… meletakkan emas dan perbendaharaan diraja lain yang tidak terhitung banyaknya ke dalam kapal-kapal mereka dan mereka pun berlayar pulang ke Carthage, tanpa meninggalkan sebarang gangsa mahupun apa jua harta di istana Rome. Mereka juga menjarah kuil Jupiter Capitolinus dan meruntuhkan separuh bumbungnya. Bumbung tersebut diperbuat daripada gangsa yang tinggi kualitinya. Begitu juga dengan emas tebal yang ditatahkan padanya.”

CAMPUR TANGAN OLEH PAUS LEO

Turut didakwa bahawa kononnya penjarahan kota Rome di tangan Vandal ini mungkin jauh lebih dahsyat andai Paus Leo tidak campur tangan. Menurut beberapa sumber, sebaik sahaja Gaiseric tiba di tembok kota Rome, Paus diutus supaya bertemu dengan Gaiseric dan meminta belas kasihan daripadanya. Diceritakan bahawa Leo memberi kebebasan kepada Gaiseric untuk menjarah kota. Namun, beliau merayu supaya bangunan dan penduduknya tidak diapa-apakan. Permintaan ini dipenuhi oleh Gaiseric.

Terdapat pendapat yang mengemukakan bahawa Gaiseric akur kepada permintaan Paus lantaran beliau tidak mahu memanjangkan tempoh pengepungan memandangkan pada waktu itu Itali sedang dilanda kebuluran. Tembok kota Rome pula ampuh dan sukar ditembusi.

Walau bagaimanapun, sejauh mana kebenaran kisah ini masih belum dapat dipastikan. Keadaan ini seterusnya membuatkan reputasi buruk yang dipalitkan pada Vandal dipersoalkan dan ia terus menjadi bahan perdebatan sehingga ke hari ini.

TERJEMAHAN:

Wu Mingren. (24 Oktober 2015). Exploring the Origins of the Vandals, The Great Destroyers. Ancient Origins. https://www.ancient-origins.net/history-famous-people/exploring-origins-vandals-great-destroyers-004307


Bolehkah Kita Klon Dinosaur Macam Jurassic Park?

Boleh kata semua anak muda sekarang membesar dengan fiksyen Jurassic Park. Mengujakan betul bila tonton Jurassic World di pawagam.

Boleh rasa zaman kanak-kanak kembali. Dua fiksyen ini menggunakan elemen dinosaur yang pernah merajai dunia suatu masa dahulu dengan kuku dan taring. Pembikin filem menggunakan kaedah pengklonan untuk mengembalikan dinosaur. Dan plot susulan menunjukkan tempias dan impak daripada kaedah gila ini.

Satu kesimpulan mudah boleh dibuat: manusia dan dinosaur tidak boleh hidup sekali (coexistence). Cuma sekadar teori, apakah kaedah pengklonan Jurassic Park benar di sisi saintifik? Jawapan paling mudah, ada banyak kesalahan fakta dalam Jurassic Park.

Semua kena faham yang filem takkan sesekali boleh jadi wadah fakta. Sebaliknya filem menggunakan naratif yang berkiblat pada fakta sehabis mungkin.

Dalam filem, saintis mengeluarkan sampel dαrαh daripada nyamuk yang difosilkan dalam ambar getah. Namun sampel ini tidak mengandungi DNA yang mencukupi.

Jadi saintis meminjam bahan genetik katak yang diubah suai untuk memenuhi naratif. Sebab itulah fizikal dinosaur tidak berpandukan fakta sebenar: dinosaur tidak berbulu pelepah bagai.

Sebenarnya kaedah pengklonan ini tidak berasaskan fakta. Untuk pengetahuan semua, banyak serangga ditemui terawet cantik dalam getah purba.

Selain batu ambar, ada yang mαti dalam batu kopal. Jadi premis utama Jurassic Park diuji pihak Universiti Manchester secara saintifik. Mereka mengeluarkan serangga daripada batu. Ada serangga yang diperap selama 60 tahun. Ada yang diperap selama 10,600 tahun. Apa yang mereka temui?

Jasad serangga diawet cantik dalam batu getah. Tetapi sampel DNA takkan diawet. Bayangkan, serangga 60 hingga 10,600 tahun ini tiada sampel DNA langsung… apatah lagi nyamuk daripada sekurang-kurangnya 65 juta tahun yang lalu (Knapp, 2013).

Mereka cuba membentuk DNA sintentik dengan menggunakan maklumat yang diawet bersama jasad. Itu pun tidak boleh.

Puncanya adalah kerana fitrah DNA yang merepυt dengan pantas. Dan fitrah ini adalah untuk memelihara kesucian alam semulajadi. Kemαtian suatu organisme akan menyebabkan kemαtian sel. Semua belajar rantaian biologi, iaitu sel, tisu, organ, sistem dan organisme.

Apabila sel mula mαti, enzim akan merungkaikan DNA. Tujuannya adalah untuk mempercepat perepυtan mayat. Tengok pada kajian, DNA mempunyai usia selama 521 tahun sahaja (Kaplan, 2012).

Maka sini ada satu kesimpulan mudah: tidak boleh klon dinosaur guna cara Jurassic Park. Ada beza klon dinosaur dengan klon kambing biri-biri seperti Dolly.

Untuk mengklon, saintis perlu guna sampel sel hidup yang betul-betul elok… bukan sampel DNA yang terbυrαi habis akibat pendedahan pada cahaya Matahari atau air (Villazon, n.d.).

Malah guna DNA sokongan daripada katak lagilah pelik bunyi. Katak berjenis amfibia. Patutnya guna DNA burung atau buaya, kerana perkongsian dengan dinosaur sendiri (Osterloff, n.d.). Itu pun belum tentu boleh berjaya akibat isu dibentangkan di atas.

Pendek kata, ada satu benteng semulajadi yang memisahkan spesis mengikut zaman. Hanya spesis yang merentas secara semulajadi saja boleh hidup zaman sekarang. Spesis yang sudah pυpυs sememangnya pυpυs.

Perubahan iklim memulakan zaman kepυpυsan mereka, yang mencapai kemuncak selepas heηtαman sebutir batu angkasa. Peranan mereka sekarang hanyalah untuk penyelidikan.

Kerana mengkaji dinosaur bantu saintis faham tentang manusia. Walaupun hidup dalam dua zaman sangat berbeza, dunia ini masih satu dan menuruti hukum alam yang sama.

RUJUKAN:

Kaplan, M. (2012). DNA has a 521-year half-life. Nature.

Knapp, A. (2013, September 14). Scientists show that Jurassic Park-style dinosaur cloning couldn’t happen. Forbes.

Osterloff, E. (n.d.). Could scientists bring dinosaurs back to life? NHM.

Villazon, L. (n.d.). Could we clone a mammoth or a dinosaur? Science Focus.


Kaum Phoenicia (1500 – 539 SM): Orang Laut Mediterranean

Dikenali sebagai Orang Ungu, kaum dari ketamadunan Semitik berasal dari timur Laut Mediterranean, di bahagian barat Sabit Subur (Fertile Crescent) yang menempatkan asal-usul kaum Mesopotamia. Tanah air mereka merangkumi tanah Syria, Lubnan dan Utara Palestin yang telah dikuasai oleh negara haram Israel.

Nama Phoenicia yang berasal dari terma bahasa Yunani Kuno iaitu Poinikes yang bermaksud ungu kerana barangan eksport utama kaum ini adalah pewarna pakaian berwarna ungu yang dihasilkan dari kota Tyre. Dengan pekerja yang dipenuhi pewarna ungu ketika pemprosesan, nama Phoenicia menjadi gelaran simbolik dari orang Yunani Kuno.

Asalnya tanah kaum Phoenicia terdiri dari banyak negara-kota sebelum bersatu sebagai sebuah kerajaan, sama kesnya di tanah Yunani ketika zaman awal ketamadunan mereka. Kemudian kesemua negara-kota bersatu pada 2750 SM dan menjadi kerajaan maritime sekitar 1500 SM. Kaum Phoenicia mahir dalam aktiviti perdagangan laut dan bidang maritime seperti pertukangan kapal.

Kepakaran laut mereka ditunjukkan dari kapal di mana bahagian depannya diukir kepala kuda, simbolik kepada penyembahan Dewa Laut, Yamm. Dalam perdagangan laut pula, selain menjadikan pewarna sebagai barang eksport utama, mereka juga menghasilkan barangan kaca dan barang kemas untuk jualan mereka. Dalam zaman kegemilangan mereka, kota Tyre dan Sidon menjadi kota perlabuhan terkaya manakala kota Byblos dan Baalbek menjadi kota keagamaan pagan terpenting.

Mengenai asal-usul kaum Phoenicia, sejarahwan Yunani Kuno iaitu Strabo dan Herodotus percaya bahawa asal kaum Phoenicia dari kawasan Bahrain. Mereka percaya bahawa kota Aradus yang bertempat di Tylos (nama kuno Bahrain) adalah tanah kelahiran kaum ini dan mempunyai kuil sembahan mereka. Namun dari segi arkeologi, terlalu sedikit bukti bahawa kaum Phoenicia berasal dari Bahrain malah rakyat kota Tyre telah sekian lama menjadi kaum yang berasal dari Teluk Parsi. Mungkin saja wujud kekeliruan nama Tylos dan Tyre sehingga timbul teori ini.

Selain mahir bertukang dan selok-belok maritime, kaum Phoenicia juga terkenal dengan penciptaan alphabet mereka sehingga penggunaannya meluas di sekitar Laut Mediterranean. Alphabet Phboenicia mempunyai 22 huruf, kesemuanya konsonan. Sejak 1050 SM, alphabet ini dijadikan sebagai bahasa utama kaum Semitik Utara. Alphabet ini dipercayai adalah moyang kepada alphabet yang kita gunakan sekarang. Melalui perdagangan laut, kaum Phoenicia menyebarkan bahasa mereka ke tanah Anatolia, Afrika Utara dan Eropah, di mana terdapat penempatan kaum Yunani Kuno, seterusnya menaiktaraf alphabet ini dengan tambahan beberapa huruf vokal. Makam raja Ahiram yang memerintah pada 1000 SM menjadi bukti terpenting dalam penggunaan alphabet Phoenicia yang diukir di dinding makam.

Hubungan Yunani Kuno dan Phoenicia amat rapat sejak awal ketamadunan mereka lagi. Selain berkongsi tanah sekitar Laut Mediterranean dan mempunyai hubungan perdagangan laut yang kukuh, agama pagan dan neo-pagan Yunani Kuno sebenarnya pinjaman dari agama pagan Phoenicia sebab mempunyai persamaan asal-usul Dewa Guntur Zeus dan Dewa Laut Poseidon dengan Dewa Baal dan Dewa Yamm milik kaum Phoenicia.

Dalam status sosial Phoenicia, raja, paderi dan para bangsawan adalah kuasa teratas mentadbir kerajaan. Di zaman kegemilangan Phoenicia iaitu pada 1200 SM, kota Byblos menjadi ibu kota pertama menguasai sekitar Laut Mediterranean dan jalan perdagangan laut di Laut Merah. Kemudian, kota Tyre menjadi ibu kota kedua menggantikan kota Byblos. Paderi T5yre iaitu Ithobaal (887 – 856 SM) menguasai kerajaan Phoenicia sehingga ke tanah Beirut dan sebahagian pulau Cyprus. Seterusnya, kota Carthage menjadi ibu kota ketiga dalam pemerintahan raja Pygmalion (820 – 774 SM).

Pada 539 SM, kerajaan Phoenicia mengalami zaman keruntuhan iaitu ketika penguasaan raja Parsi iaitu Cyrus The Great. Kerajaan Phoenicia di bawah pengaruh Parsi dipecahkan kepada 4 kerajaan kecil: Tyre, Byblos, Sidon dan Arwad. Segala kekayaan kerajaan itu diserahkan kepada raja Parsi seterusnya pengaruh Phienicia merundum teruk. Pada 350 SM, terdapat pemberontak dari kota Sidon yang diketuai oleh wira Tennes tetapi pemberontakan itu terhapus oleh tindakan raja Artaxerxes III yang telah menghidu awal akan pemberontakan itu.

Pada 334 SM, rombongan ketenteraan Alexander The Great muncul dan menguasai kota Baalbek (kemudian dinamakan sebagai Heliopolis) kemudian meneruskan penaklukan ke atas kota Byblos dan Sidon dari cengkaman Parsi pada 332 SM. Ketika Alexander tiba di kota Tyre, rakyat Tyre memohon perjanjian damai kepada Alexander. Beliau setuju tetapi dengan syarat dia perlu memberi sembahan korban kepada Dewa Melqart, salah satu dewa sembahan Phoenicia di kuil Tyre. Rakyat Tyre mendapati syarat Alexander bertentangan dengan adat penyembahan mereka yang tidak membenarkan orang asing menyembah dewa-dewi mereka dan mencadangkan Alexander untuk memberikan korban di kuil kota lain. Alexander merasakan syaratnya tidak diterima dan menghantar pengutusnya ke kota Tyre untuk menuntut penyerahan kalah. Namun rakyat Tyre berani membunuh pengutus Alexander dan membuang mayat di luar kota.

Tindakan rakyat Tyre mencetuskan kemurkaan Alexander dan mengarahkan para tenteranya menjarah kota Tyre untuk memberi pengajaran kepada mereka. Tujuh bulan berlalu, rombongan Alexander berjaya menembusi benteng Tyre dan menakluk kota itu. Seramai 30,000 orang rakyat kota Tyre dibunuh atau dijadikan sebagai hamba. Hanya mereka yang kaya boleh melarikan diri dari cengkaman Alexander setelah memberikan kekayaan mereka. Setelah kejatuhan kota Tyre, kota-kota Phoenicia lain menyerah kalah dan tunduk kepada penguasaan Alexander, seterusnya ketamadunan Phienicia terhapus dan digantikan dengan kebudayaan Helenistik.

Pada 64 SM, sebahagian tanah Phoenicia menjadi milik empayar Rom pada pada 15 SM kota Heliopolis menjadi kota terpenting dalam keagamaan pagan dengan pembinaan kuil dewa Jupiter serta kuil dewa Bacchus. Kini, apa yang tinggal dari kaum Phoenicia yang kita sedia maklum adalah alphabet yang kita sentiasa gunakan dalam penulisan dan bahasa. Tidak ketinggalan juga kepakaran mereka menghasilkan pewarna pakaian dan barangan kaca yang mempersona.

RUJUKAN:


Kisah Salasilah Keluarga Black Dalam Harry Potter

Novel Harry Potter and Sorcerer Stone mula memperkenalkan kita dengan Draco Malfoy. Dalam novel Harry Potter and Chamber Of Secret pula menceritakan dengan lebih lanjut berkenaan keluarga Malfoy.

Novel Harry Potter and Prisoner Of Azkaban pula memberi gambaran seorang banduan merangkap bapa pembaptisan Harry Potter, Sirius Black. Harry Potter and Goblet Of Fire menceritakan watak Bellatrix Lestrange secara sipi-sipi dan Harry Potter and Order Of Phoenix memperkenalkan watak Nymphadora Tonks.

Sebenarnya, keempat-empat keluarga ini berkait antara satu sama lain melalui ibu dan bapa kandung mereka.

Dimulai dengan keluarga Black. Black merupakan salah satu keluarga berdarah asli atau berdarah suci yang digelar Pure-Blood.

Pollux Black dan Irma Crabbe merupakan pasangan yang kejam. Black secara tradisinya ialah keluarga yang sangat jahat. Mereka dikurniakan tiga orang anak iaitu Cygnus Black, Walburga Black dan Alphard Black.

Cygnus kemudiannya berkahwin dengan Druella Rossier dan mempunyai tiga anak perempuan kesemuanya. Bellatrix Black, yang sulung. Andromeda Black yang tengah serta Narcissa Black yang bongsu.

Bellatrix Black kemudiannya berkahwin dengan Rodolphus Lestrange dalam mengekalkan tradisi perkahwinan bahawa Pure-Blood hanya dengan Pure-Blood sahaja. Dia juga menukarkan namanya menjadi Bellatrix Lestrange.

Andromeda Black berkahwin dengan seorang Muggle, Ted Tonks. Maka, Andromeda dibuang keluarga kerana tidak berkahwin dengan seorang ahli sihir Pure-Blood. Mereka dikurniakan seorang anak bernama Nymphadora Tonks. Namanya bertukar menjadi Andromeda Tonks.

Akhir sekali, Narcissa Black berkahwin dengan Lucius Malfoy, salah seorang ahli sihir Pure-Blood dan dikurniakan anak lelaki bernama Draco Malfoy yang terkenal. Namanya bertukar menjadi Narcissa Malfoy.

Walburga Black berkahwin dengan Orion Black, sepupu keduanya. Dia mendapat dua orang anak, Regulus Black dan Sirius Black. Kedua mereka ialah orang yang baik dan berpekerti mulia, bukan seperti ibu bapa mereka.

Akhir sekali, Alphard Black. Alphard Black merupakan adik yang paling baik, lebih baik dari Cygnus atau Walburga. Sewaktu Sirius dihalau keluar dari rumah, Alphard sempat mewariskan sebahagian emasnya kepada Sirius. Perbuatan yang dianggap baik ini mendapat tentangan dan dibuang keluarga Black.

Berbalik ke zaman kini, Draco Malfoy dalam meneruskan legasi perkahwinan Pure-Blood dan Pure-Blood, dia mengahwini Astoria Greengrass, dan dikurniakan anak bernama Scorpius Malfoy.

Astoria meninggal dunia sewaktu Scorpius masih bersekolah di Hogwart. Setelah menginjak dewasa, Scorpius kemudiannya berkahwin dengan Rose Granger-Weasly, anak perempuan Ron Weasly dan Hermione Granger.

Nymphadora kemudiannya berkahwin dengan Remus Lupin, bekas profesor di Hogwart. Dikurniakan anak bernama Edward Lupin, Nymphadora dan Remus m4ti dalam pertempuran Battle Of Hogwart. Edward menjadi anak pembaptisan Harry Potter dan setelah dewasa, dia berkahwin dengan Victoire Weasly, anak perempuan Bill Weasly and Fleur Delacour.

Berdasarkan novel Harry Potter and Curse Child, Bellatrix Lestrange mendapat anak bersama Tom Riddle a.k.a Lord Voldemort dan dikurniakan seorang anak bernama Delphini Riddle.

Delphini Riddle kemudian dimasukkan ke Azkaban setelah dia membvnuh menggunakan sihir Avada Kedavra terhadap Craig Bowker Jr.

Secara jelasnya:

Bellatrix Black + Rodolphus Lestrange

Bellatrix Black + Tom Riddle = Delphini Riddle

Narcissa Black + Lucius Malfoy = Draco Malfoy + Astoria Greengrass = Scorpius Malfoy + Rose Granger-Weasly

Andromeda Black + Ted Tonks = Nymphadora Tonks + Remus Lupin = Edward Lupin + Victoire Weasly

Sirius Black

Regulus Black

Sebenarnya, keturunan Edward dan Scorpius akan bertambah. Mungkin mereka boleh terkait tetapi nampak dengan jelas keluarga Black sukakan Weasly.

Artikel dikirimkan oleh MYpotterhead untuk The Patriots.


Apakah Umat Islam Memerlukan Khalifah Zaman Moden?

Menjelang tamatnya sesi terakhir rundingan bajet pada 3 Mac 1924, Pesuruhjaya Urfa, Sheikh Saffet Efendi dan 53 orang penyokongnya menuntut sistem penjawatan khalifah dimansuhkam atas alasan ia sudah tidak diperlukan lagi.

Usul ini telah diluluskan dengan sokongan majoriti dan undang-undang telah ditubuhkan. Dengan undang-undang yang sama, keputusan sebulat suara diambil untuk mengusir kesemua anggota kerabat dinasti Uthmaniyah. Turut sama diusir adalah Shaikh-ul Islam Uthmaniyah yang terakhir, Mustafa Sabri Efendi.

Mustafa Kemal Atatürk pada awalnya tidak bercadang hendak memansuhkannya secara rasmi sepenuhnya, beliau sebaliknya menawarkan jawatan khalifah kepada Ahmed Sharif as-Senussi, dengan syarat, as-Senussi harus menetap di luar Turki. Tetapi Senussi menolak tawaran itu sekaligus mengesahkan sokongannya terhadap Abdulmejid.

Walaupun Abdulmejid dan keluarganya kecewa dengan keputusan ini, mereka tidak mahu melihat rakyat memberontak, jadi mereka secara diam-diam bertolak ke Çatalca dengan menaiki kereta dari Istana Dolmabahçe pada jam 5:00 pagi keesokan harinya.

Pada 23 Ogos 1944, hari yang sama kota Paris dibebaskan daripada pendudukan Jerman semasa Perang Dunia Kedua, Abdulmejid II meninggal dunia akibat serangan jantung di rumahnya di Paris iaitu Boulevard Suchet. Majlis pengebumian baginda telah diadakan di Masjid Besar Paris,

Dürrişehvar Sultan, anak perempuannya, cuba memohon kebenaran dari kerajaan Republik Turki untuk dia membawa pulang jenazah bapanya ke Istanbul supaya majlus pengebumian boleh diadakan di Turki. Namun permohonannya ditolak.

Masjid Besar Paris telah menjaga jenazahnya selama 10 tahun dan selepas lembaga pemegang amanah masjid memaklumkan yang mereka tidak boleh lagi terus menjaga jenazahnya, maka jenazah baginda kemudian dipindahkan untuk dikebumikan di tanah perkuburan Jannat Al-Baqi di Madinah. Kerajaan Arab Saudi memberi kebenaran ini sebagai satu penghormatan kepada status baginda selaku bekas khalifah.

Abdulmejid merupakan Khalifah ke-101 jika mengikut turutan dari zaman Khalifah Abu Bakar. Sebuah kekhalifahan atau khilafah itu sendiri tidak menumpukan aspek yang melihat seorang khalifah itu sebagai pemimpin umat Islam semata-mata, khilafah juga merupakan sebuah negara yang perlu mentadbir dengan mahir merangkumi keseluruhan aspek, baik dari segi ekonomi, sains, teknologi, perdagangan, seni bina dan perundangan.

Khilafah perlu menyediakan jaminan keamanan dan keselamatan kepada warganya, membenarkan mereka hidup dalam suasana yang harmoni bersama sebagai sebuah negara. Khilafah bahkan harus menyediakan tempat perlindungan untuk membantu warga yang teraniaya kerana kepercayaan mereka, ini menjadikan peranan khalifah amat penting dalam dunia Islam.

Adam Smith, pengasas teori ekonomi moden abad ke-18 yang gambarnya pernah dicetak dan digunakan pada not wang kertas £20 UK, adalah seorang tokoh yang sangat kuat dipengaruhi oleh sistem dan metode pemerintahan kerajaan Islam. Dia menyatakan bahawa:

“…the empire of the Caliphs seems to have been the first state under which the world enjoyed that degree of tranquility which the cultivation of the sciences requires. It was under the protection of those generous and magnificent princes, that the ancient philosophy and astronomy of the Greeks were restored and established in the East; that tranquility, which their mild, just and religious government diffused over their vast empire, revived the curiosity of mankind, to inquire into the connecting principles of nature.” (Adam Smith. History of Astronomy. The Essays of Adam Smith. London, 1869, p. 353.)

Kenyataan Adam Smith ini sekali lagi membuktikan betapa pentingnya peranan yang dimainkan oleh ketamadunan Islam terhadap pembangunan ilmu, kemajuan dunia sains, teknologi dan pengaruh seni ketika itu sekaligus menggambarkan apa kemungkinan yang boleh terjadi sekiranya tamadun Islam menolak kemajuan dan pembaharuan.

Sebagai khalifah di rantau Turki, Abdulmejid II adalah khalifah ke-29 dan yang terakhir di Empayar Uthmaniyah, maka baginda adalah khalifah pertama dan yang terakhir di Republik Turki. Secara keseluruhan pula, baginda adalah khalifah ke-101 dan yang terakhir bagi seluruh dunia Islam. Baginda dilantik sebagai khalifah oleh Majlis Agung Nasional Turki di tengah-tengah kehangatan menjelangnya Perang Kemerdekaan Turki.

Boleh dikatakan, secara tidak rasmi, baginda sepatutnya kekal sebagai khalifah sehingga ke akhir hayatnya. Walau bagaimanapun, sebaik sahaja Turki menghentikan bayaran kos penyelenggaraan pejabat, menghantarnya hidup dalam pengasingan tanpa sebarang sokongan yang jelas, maka jawatan khalifah ketika itu hanyalah satu gelaran yang tidak lagi membawa makna dan peranannya yang sebenar.

Baginda diberikan wang tunai sebanyak 2000 Pound Inggeris, kemudian diberikan kemudahan pengangkutan dengan menaiki kereta api Orient Express untuk menuju ke Switzerland sebelum akhirnya menetap di Paris.

Tanpa sebarang sokongan tapi masih menggayakan dirinya sebagai Khalifah, dengan situasi kewangannya yang tak menentu itu telah menjadi faktor yang membuat sesetengah pihak di dunia Islam berasa maruah Islam sedang diinjak-injak. Sentimen yang sama ini turut dirasai oleh Asaf Jah VII, nizam terakhir di Hyderabad, seorang ‘premier prince’ di British India dan salah seorang lelaki yang terkaya di dunia.

Asaf Jah VII telah mendapatkan kebenaran daripada Gabenor Jeneral India untuk menyalurkan elaun bulanan ke Paris bagi tujuan menampung kos belanja sara hidup untuk Abdulmejid dan keluarganya.

Namun, sokongan dari nizam Hyderabad itu adalah terhad, ia tidak melibatkan sokongan dalam bentuk lain seperti penubuhan pangkalan organisasi atau ibu pejabat di mana Abdulmejid boleh memainkan sebarang peranan kepimpinan yang penting mahupun peranan sebagai penasihat dalam hal ehwal dunia Islam.

Harapan untuk menggabungkan kepimpinan Islam dan politik itu sentiasa wujud hingga sekarang, persoalannya ialah, bolehkah kuasa politik dipraktikkan jika pemegang jawatan khalifah itu sebenarnya sudah tidak memiliki sebarang kuasa?

Situasi ini serupa dengan cabaran yang dihadapi kepausan Katolik dalam sejarah Kristian yang panjang, di mana, seorang Paus akhirnya memiliki kuasa terhadap politik duniawi dan kuasa terhadap seluruh dunia Kristian secara mutlak pada satu masa.

Dalam kes Kristian ini, mereka mendapat sokongan para bangsawan dari Papal States sebagai satu platform di mana suara Paus akan dianggap suci baik sebagai pemerintah duniawi mahu pun pembimbing umat Kristian.

Apabila mereka kehilangan negeri-negeri ini berikutan penyatuannya sebagai sebuah negara bernama Itali, barulah Paus menyedari bahawa kepimpinan yang sepatutnya mereka tawarkan dahulu adalah kepimpinan yang menekankan kepentingan moral dan rohani.

Bolehkah seorang khalifah yang tak lagi ada sebarang kuasa atau pengaruh politik cuba menawarkan kepimpinan moral dan rohani? Boleh dikatakan, cabaran ini lebih sukar bagi Abdulmejid, kerana baginda sebenarnya adalah khalifah yang dilantik oleh kerajaan sekular Turki, dan baginda bukanlah seorang pemimpin yang cukup warak untuk memimpin masyarakat agama.

Jika menurut konsep khilafah berdasarkan akidah Sunnah wal-Jamaah, peranan seorang khalifah seharusnya perlu menjadi pemimpin kepada masyarakat tetapi di sebalik konsep kepimpinan itu, khalifah juga haruslah menjadi seorang wakil yang melambangkan keutuhan perpaduan umat Islam.

Sebaliknya, jika Abdulmejid II masih digayakan sebagai ‘khalifah’ semasa baginda sedang hidup dalam buangan di negeri asing, baginda sudah tidak ada hak istimewa untuk menyampaikan suaranya kepada orang Islam tentang mentafsir ajaran Islam, sementara di Itali yang sudah bersatu, seorang Paus masih ada hak untuk menyampaikan ajarannya kepada umat Katolik.

Di Paris, Abdulmejid meneruskan hidup berkat dari hasil sokongan kewangan dari Nizam Hyderabad. Walau bagaimanapun, kerajaan Nizam Asaf Jah VII di India itu sendiri merupakan subjek di bawah kuasa pengawasan atau kepentingan British, jadi, nizam masih perlu tunduk dan akur kepada British untuk mendapatkan kebenaran menyalurkan bantuan kewangan kepada seorang khalifah yang sedang dibuang negeri.

Abdulmejid II mungkin masih seorang khalifah, tetapi sudah tidak ada sebarang mekanisme untuk berperanan sebagai khalifah. Tanpa negeri Islam untuk baginda memerintah, Abdulmejid tidak boleh dijadikan sandaran untuk mempraktikkan sebarang jenis penguatkuasaan ke atas kerajaan atau pemerintah Islam di seluruh dunia.

Sesetengah orang menganggap kejatuhan Abbasiyyah yang berpusat di Baghdad semasa penaklukan Mongol pada tahun 1258 tidak dianggap sebagai titik yang menamatkan dinasti Abbassiyah, mengapa?

Ia kerana masih ada sisa-sisa pewaris dinasti Abbasiyyah yang berjaya menyelamatkan diri dari dihapuskan Mongol dengan cara melarikan diri ke Kaherah, Mesir, tetapi mereka akhirnya terpaksa bergantung kepada Kesultanan Mamluk, dan status mereka sebagai penerua khalifah Abbasiyyah selepas itu hanyalah sekadar menjadi simbol perpaduan Islam Mesir yang hanya memberi manfaat kepada Kesultanan Mamluk.

Secara teknikal, khilafah Abbasiyyah sebenarnya telah dimansuhkan sepenuhnya sebaik sahaja mereka secara rasminya menyerahkan jawatan khalifah kepada sultan Uthmaniyah selepas Uthmaniyah berjaya memusnahkan Kesultanan Mamluk dalam Perang Uthmaniyah-Mamluk pada tahun 1517.

Sebelum itu, khalifah Abbasiyyah juga sudah tidak  membawa sebarang makna dan peranan penting lagi kerana mereka sudah tidak ada negara sendiri. Walau bagaimanapun, status mereka sebagai khalifah terua dikekalkan di bawah Kesultanan Mamluk Mesir, dan ia berterusan sehinggalah Mamluk, dan Abbasiyyah ditamatkan oleh Uthmaniyah sekaligus.

Hal yang hampir sama turut berlaku kepada Kekhalifahan Umayyah. Ramai orang menganggap Kekhalifahan Umayyah tidak benar-benar dijatuhkan semasa kebangkitan Revolusi Abbasiyyah, sebaliknya kesinambungan Umayyah telah diteruskan oleh Abdul al-Rahman I yang berjaya melarikan diri daripada dihapuskan pemberontak Abbasiyyah dengan menuju ke Iberia.

Abdul al-Rahman I kemudian menubuhkan Emiriah Cordoba dan menjadi emir di sana sebelum generasi pewaris seterusnya, Abdul al-Rahman III akhirnya mengisytiharkan dirinya sebagai khalifah dan menubuhkan Kekhalifahan Cordoba di Al-Andalus atau Sepanyol hari ini.

Apa yang membezakan Umayyah dengan kekhalifan Islam yang lain adalah, Bani Umayyah bangkit dengan sendirinya di Iberia kerana mereka sejak awal lagi memang sudah melabur pengaruh kuasa yang besar di Semenanjung Iberia. Jadi, Umayyah hanya perlukan mandat dan sokongan rakyat tempatan untuk mengekalkan kuasa Umayyah. Dan mereka sudah ada semua itu.

Namun dunia Islam pada tahun 1924 tidak ada tuah yang sama seperti dunia Islam era Umayyah, umat Islam moden sudab tidak ada sebuah negara dan pemimpin Islam yang boleh mengambil alih peranan yang sama, tidak ada lagi umat Islam yang mahu menyokong Abdulmejid sebaik saja Turki mengusir baginda. Jika ada pun, umat Islam yang menyokong baginda akan ditindas atau dibunuh oleh penjajah.

Abdulmejid II menjadi mangsa sejarah yang kejam, bukan menjadi penggerak sejarah. Dengan berakhirnya kuasa kekhalifahan ini, ia menyebabkan salah satu komuniti beragama yang terbesar di dunia sudah tidak lagi bersatu padu, kerana tidak ada lagi ‘amir al-mu’minin’ yang memiliki kuasa yang mutlak melambangkan betapa bersatunya seluruh umat Islam seperti dahulu.

Tetapi percayalah, Allah telah aturkan segalanya dengan sempurna untuk hamba-hamba-Nya. Kekhalifahan Islam tidak lagi wujud hari ini tetapi akidah kita percaya, ia akan bangkit kembali dengan izin Allah suatu hari nanti. Ini bermaksud, kekhalifahan Uthmaniyah bukanlah kekhalifahan Islam yang terakhir, kerana khalifah yang terakhir belum tiba lagi masanya untuk muncul, tapi tetap akan muncul, in shaa Allah.

RUJUKAN:

Qureshi, M. Naeem (1999). Pan-Islam in British Indian Politics: A Study of the Khilafat Movement, 1918–1924. Brill.

Kemal H. Karpat. The Politicization of Islam: Reconstructing Identity, State, Faith, and Community in the Late Ottoman State. Studies in Middle Eastern History. Oxford University Press, 2001.


Syeikh Ahmad Al-Linggi: Doa Kemerdekaan Malaysia

Dato Syeikh Ahmad al-Linggi ialah anak kepada salah seorang dari 7 Waliyullah Melayu yang banyak karamah iaitu Syeikh Muhammad Said al-Linggi, Mursyid Tarekat Ahmadiyyah. Syeikh Ahmad al-Linggi dilahirkan di Kampung Bukit Ampangan, Seremban.

Syeikh Ahmad al-Linggi ini juga ialah abang kepada Haji Mahadi iaitu seorang seniman yang popular menerusi filem 3 Abdul sebagai pemegang watak Abdul Wahab. Selain berkarya, Haji Mahadi ini juga mempunyai misi dakwah kepada rakan-rakan senimannya yang lain.

Sebenarnya, Syeikh Ahmad al-Linggi memiliki ramai lagi adik-beradik. Mereka mendapat pendidikan awal terutama dalam ilmu Akidah, Syariat dan Tasawwuf daripada bapa mereka yang alim lagi soleh itu. Antara yang paling masyhur keilmuannya dalam kalangan adik beradik itu ialah Syeikh Abdullah al-Linggi iaitu saudara sulung mereka. Beliaulah yang mewarisi kekhalifahan Tarekat Ahmadiyyah setelah bapa mereka, Syeikh Muhammad Said al-Linggi meninggal dunia.

Selepas Syeikh Muhammad Said al-Linggi meninggal dunia, Syeikh Ahmad al-Linggi pergi menunaikan Haji di Mekah dan belajar ilmu agama di sana selama beberapa tahun. Setelah pulang dari Mekah, Syeikh Ahmad al-Linggi berkhidmat sebagai pembantu kanan kepada abangnya Syeikh Abdullah al-Linggi untuk mengembangkan dakwah dan ilmu Islami seperti Tauhid, Fiqh dan Tasawwuf di serata masjid serta surau. Sambutan dari masyarakat amat menggalakkan.

Mereka dua beradik membimbing masyarakat khususnya dalam perjalanan Tarekat Ahmadiyyah tentang cara-cara beramal dengan amalan-amalan zikirnya serta memahamkan kepada mereka tentang ajaran-ajaran Tariqah ini yang ketika itu berpusat di Ampangan.

Syeikh Ahmad al-Linggi juga kemudiannya mendirikan pondok di Rasah yang akhirnya diberi nama Madrasah as-Saidiyyah bersempena nama bapa mereka, Syeikh Muhammad Said al-Linggi. Walaupun Syeikh Abdullah al-Linggi berpusat di Ampangan dan Syeikh Ahmad al-Linggi berpusat di Rasah, namun mereka saling bekerjasama dan berhubungan bagi menyemarakkan perkembangan Tarekat Ahmadiyyah.

Selepas Syeikh Abdullah al-Linggi meninggal dunia, Syeikh Ahmad mengambil alih kekhalifahan Tarekat Ahmadiyyah. Pusat tarekat ini juga beralih dari Ampangan ke Rasah. Selain majlis haul, Syeikh Ahmad al-Linggi juga mengadakan majlis zikir di surau rumahnya pada setiap malam Jumaat.

Bagi murid yang telah lama belajar dan layak untuk mempelajari ilmu Tasawwuf dengan lebih mendalam, maka kitab-kitab Tasawwuf seumpama Kitab al-Hikam karya Ibn Athaillah as-Sakandari akan diajarkan. Sebahagian murid pula akan dibawa bermuqarabah iaitu antara disiplin yang penting dalam Tarekat Ahmadiyyah. Antara tempat yang pernah dijadikan tempat bermuqarabah adalah Masjid Rasah yang masih wujud hingga kini.

Syeikh Ahmad al-Linggi dilantik secara sepakat untuk menjadi Mufti Negeri Sembilan yang pertama pada tahun 1950 atas pilihan dan persetujuan muzakarah para alim ulama Negeri Sembilan yang dipengerusikan oleh Menteri Besar.

Oleh kerana Yang Di Pertuan Besar Negeri Sembilan, Tuanku Abdul Rahman menjadi Yang Di Pertuan Agong Pertama Tanah Melayu setelah mencapai kemerdekaan, maka Syeikh Ahmad al-Linggi juga secara automatik perlu menjalankan urusan pada peringkat pusat Kerajaan Persekutuan. Ini kerana ketika itu belum wujud jawatan Mufti Wilayah Persekutuan.

Oleh itu, Dato Syeikh Ahmad bin Syeikh Muhammad Said al-Linggi, Mursyid Tarekat Ahmadiyyah merangkap Mufti pertama Negeri Sembilan diberi penghormatan tertinggi apabila diminta untuk membacakan doa kesejahteraan buat agama, bangsa dan tanah air sempena pengisytiharan kemerdekaan Tanah Melayu pada 31 Ogos 1957 di Stadium Merdeka. Kandungan doa tersebut adalah seperti berikut :-

بِسْمِ اللهِ الرَّحْمَـٰنِ الرَّحِيمِ

اَللَّهُمَّ وَفِّقْ سَائِرَ العُمَّالِ وَالوُزَرَاءِ وَالسَّلاَطِينَ وَالمُلُوكِ وَالأُمَرَاءِ لِرِعَايَةِ أُمُورِ الدِّينِ وَالمُحَافَظَةِ عَلَى حُقُوقِ المُسْلِمِينَ وَإِقَامَةِ العَدْلِ فِى الأَحْكَامِ وَالتَّمَسُّـكِ بِفَضَائِلِ الإِسْلاَمِ،Ya Allah! Anugerahkanlah taufiq kepada sekelian pentadbir awam, jemaah menteri, para sultan dan raja, serta pemimpin negara bagi memelihara kehendak-kehendak agama, memelihara hak keistimewaan umatnya, menegakkan keadilan dalam undang-undang dan berpegang kepada keindahan Islam.

اَللَّهُمَّ وَأَصْلِحْ بِهِمْ شُئُونَ الأُمَّةِ المَلاَيُوِيَّةِ حَتَّى تَتَرَقَّى وَتَتَقَدَّمَ إِلَى أَعْلَى مَا يَتَحَقَّقُ بِهِ بُلُوغُ الأُمْنِيَّةِ ،Ya Allah! Jadikanlah mereka agen perubah hal keadaan orang-orang Melayu, agar bangsa ini meningkat maju dan kehadapan sehingga tercapai cita-cita yang diidam-idamkan.

اَللَّهُمَّ وَانْصُرْنَا مَعَاشِرَةَ الأُمَّةِ المَلاَيُوِيَّةِ وَاهْدِنَا وَسَدِّدْنَا خَيْرَ البَرِيَّةِ وَاهْدِنَا الصِّرَاطَ المُسْـتَقِيمَ صِرَاطَ الَّذِينَ أَنْعَمْتَ عَلَيْهِمْ غَيْرِ المَغْضُوبِ عَلَيْهِمْ وَلاَ الضَّآلِينَ،Ya Allah! Bantulah bangsa Melayu, bimbinglah serta jadikanlah kami menjadi sebaik-baik manusia. Tunjukkanlah kami jalan yang lurus, jalan yang telah Engkau kurniakan kepada umat Islam yang telah menikmatinya, bukan sebagaimana orang yang Engkau murkai dan bukan juga orang yang sesat.

اَللَّهُمَّ اكْشِفْ عَنَّا الكُرُبَاتِ وَسَـلِّمْنَا نَحْنُ مِمَّا فِيهِ مِنَ الآفَاتِ وَاحْفَظْنَا مِنْ كُلِّ سُوءٍ وَمَلاَمٍ وَبَـلِّغْنَا كُلَّ مَقْصُودٍ وَمُرَامٍ وَأَصْلِحْ بَيْنَنَا وَبَيْنَ غَيْرِنَا حَتَّى تَكُونَ فِى أَمَانٍ وَسَلاَمٍ. وَفَرِّجْ عَنَّا كُرُبَاتِنَا فَرْجًا عَاجِلاً بِرَحْمَتِكَ يَا أَرْحَمَ الرَّاحِمِينَ،Ya Allah! Hindarilah kami daripada sebarang kesusahan, sejahterakanlah kami daripada segala yang boleh memudharatkan, peliharalah kami daripada segala buruk lagi keji dan tunaikanlah segala yang diharap dan dihajati. Harmonikanlah antara kami dan bangsa lain selain kami hingga kami sentiasa dalam keamanan dan keselamatan. Bebaskanlah kami dengan segera daripada segala kepayahan dengan rahmatMu wahai Tuhan yang Maha Merahmati segala yang penyayang.

اَللَّهُمَّ كُنْ لَنَا وَلَهُمْ وَلِهَذَهِ البِلاَدِ حَافِظًا مِنْ جَمِيعِ البَلاَيَا وَدَافِعًا عَنَّا وَعَنْهُمْ جَمِيعَ الرَّزَايَا، وَانْصُرْنَا عَلَى الأَعْدَاءِ وَالحُسَّادِ وَاحْلُلْ غَضَبَكَ وَنِقْمَتَكَ عَلَى البَغْيِ وَالفَسَادِ ،Ya Allah! Jadikanlah bagi bangsa kami, kaum yang lain dan negara ini penjaga daripada segala bala, yang menghalang kami dan mereka daripada sebarang pencerobohan. Bantulah kami menewaskan segala musuh dan orang yang dengki. Zahirkanlah kemarahanMu dan kemurkaanMu kepada orang yang melampau dan yang melakukan kerosakkan.

اَللَّهُمَّ وَاحْرُسْ بِعَيْنِكَ الَّتِي لاَ تَنَامُ وَاكْـنُفْ بِكَنَفِكَ وَرُكْنِكَ الَّذِي لاَ يُرَام. اَللَّهُمَّ اِرْمِ رَايَةَ الإِسْلاَمِ مَنْشُورَةً وَمَوَاطِنَ الدِّينِ وَالحَـقِّ مَعْمُورَةًYa Allah! Awasilah dengan penglihatanMu yang tidak pernah lena dan bentengilah dengan perlindungan dan bentengMu yang tidak mudah diterima.

* Jemput follow : https://instagram.com/khairiasyraf_17

RUJUKAN:Allahyarham Tuan Haji Ahmad bin Mohd Said (1912-1964). http://www.muftins.gov.my/index.php/arkib2/tarekat-tassawuf/165-tokoh-ulamak-tarekat/664-allahyarham-tuan-haji-ahmad-bin-mohd-said-1912-1964Doa Syeikh Ahmad bin Mohd Said (Mufti Pertama) Pada Hari Kemerdekaan 1957. http://www.muftins.gov.my/index.php/arkib2/tarekat-tassawuf/163-himpunan-doa-dan-zikir/562-doa-syeikh-ahmad-bin-mohd-said-mufti-pertama-pada-hari-kemerdekaan-1957


Archimedes: Penemu Formula Keapungan Semasa Mandi

Ada seorang saintis dari tamadun Yunani Kuno, yang korang boleh anggap beliau sebagai gila kerana tiba-tiba saja saintis ni keluar dari bilik mandi, berlari dalam keadaan bogel, dan menyebut ‘Eureka! Eureka!’. Nampak gila tak?

Siapakah saintis yang sanggup berbogel ini? Namanya ialah Archimedes. Archimedes ni seorang ahli matematik dan perekacipta yang disegani orang ramai.

Archimedes lahir pada tahun sekitar tahun 287 SM di kota Syracuse. Ayahnya bernama Philadiaus ialah seorang ahli astronomi yang dikenali ramai. Jadi, sejak kecil Archimedes mendapat pendidikan yang baik sehingga mampu belajar di kota para ilmuan iaitu Alexandria, Mesir.

Yang kisah Archimedes berteriak ‘Eureka!’ sambil keluar berbogel dari bilik mandi itu sebenarnya beliau telah menemui konsep keapungan (buoyancy) dalam dunia fizik. Ada dua versi kisah bagaimana beliau menemui konsep tersebut.

Pertama, kisah mahkota emas Raja Hiero II. Pada suatu hari, Raja Hiero II mahukan mahkota emas. Beliau amanahkan kepada tukang emas (goldsmith) untuk menempa mahkota tersebut. Bila dah siap, Hiero II ragu-ragu sama ada mahkota tersebut betul-betul emas atau bercampur dengan perak.

Bagi hilangkan kerisauan raja ini, baginda meminta Archimedes untuk menyelesaikan masalah ini tanpa merosakkan mahkota tersebut. Jadi, Archimedes garu kepala dan cuba mencari jalan macam mana nak tentukan ketumpatan mahkota emas ini tanpa leburkannya.

Akhirnya ilham kepada jawapan ini lahir ketika Archimedese sedang mandi. Archimedes dapati isi padu air yang melimpah keluar daripada tab mandinya sama dengan isi padu tubuhnya yang masuk ke dalam tab mandi tersebut. Di sinilah beliau keluar dan menyebut ‘Eureka’ yang bermaksud aku telah menemuinya.

Kisah versi kedua pula ialah kisah membina kapal gergasi. Hiero II meminta Archimedes untuk membina sebuah kapal gergasi yang memuatkan perpustakaan, kolam mandi, gymnasium, kuil Aphrodite dan 8 buah menara yang berdiri di atas patung dewa Atlas.

Bagi Archimedes, sukar untuk membina kapal seberat itu kerana pastinya akan tenggelam. Ketika sedang mandi itulah ilham teragung Archimedes datang. Pengamatan Archimedes pada tab mandinya mampu terapung di atas air itulah yang mengilhamkan solusi kepada masalah Hiero II.

Penjelasannya ialah kalau air yang digantikan oleh kapal sama berat dengan berat kapal itu sendiri, kapal tidak akan dapat terapung dengan baik. Tetapi kalau berat air yang digantikan oleh kapal lebih ringan daripada berat kapal, kapal akan tenggelam. Maka, berat air yang digantikan oleh kapal mestilah lebih tinggi daripada berat kapal supaya kapal dapat terapung dengan baik.

Apa-apa pun versi kisahnya, Archimedes ternyata penemu hukum keapungan bagi mencari isi padu sesuatu benda atau kapal. Sehingga sekarang hukum ini masih digunapakai dalam dunia fizik moden bagi memastikan kapal laut terapung sebelum berlayar.

Nak lagi kisah tentang saintis-saintis terkemuka dunia? Mari dapatkan THE PHYSICIST ODYSSEY sempena kami adakan jualan PASCA PBAKL! Korang boleh beli di:


Wanita Sebagai Pemimpin Barisan Hadapan Tentera Islam

Di sepanjang sejarah Islam, kaum wanita telah memainkan peranan penting dalam peper.angan. Aishah r.a. yang dianggap sebagai Ummu al-Mukminin (Ibu orang-orang yang beriman) turut serta dalam Per.ang Jamal, aau Per.ang Bassorah, di mana umat Islam terpecah kepada dua pihak yang berper.ang.

Pertem.puran itu berlaku di Basra pada tahun 36 Hijrah. Secara umumnya, Islam tidak menafikan hak wanita untuk turut sama berjuang dan berjihad, dan oleh itu penglibatan wanita adalah berdasarkan kehendak mereka sendiri kerana per.ang hanya diwajibkan bagi kaum lelaki.

Apakah peranan yang dilakukan oleh wanita dalam peper.angan semasa pelbagai era dalam sejarah Islam? Ini adalah beberapa contoh.

Hind binti Utbah ialah seorang wanita Arab yang hidup pada akhir abad keenam dan awal abad ketujuh Masehi. Dia adalah isteri Abu Sufyan ibn Harb, seorang yang berpengaruh di Mekah. Hind adalah salah seorang wanita paling terkenal kerana pernah memer.angi Nabi Muhammad S.A.W. sebelum dia memeluk Islam.

Hind adalah salah seorang daripada empat wanita yang da.rahnya telah ditumpahkan semasa penaklukan Mekah. Dia kemudian menerima pengampunan selepas memeluk Islam. Hind juga merupakan ibu kepada Muawiyah I, pengasas dinasti Umayyah.

Dalam Per.ang Badar, Hind memainkan peranan penting dalam ketenteraan. Dia bangkit bersama orang-orang Kafir Quraisy yang dipimpin oleh suaminya, Abu Sufyan. Pertem.puran ini adalah tempat di mana bapa, pakcik, dan abangnya terbu.nuh.

Pada masa itu, Hind adalah salah seorang penentang yang paling tegar terhadap umat Islam, terutamanya semasa Per.ang Uhud. Dia mengetuai sekumpulan wanita yang akan mendendangkan syair atau lagu sebagai pembangkit semangat tentera.

Matlamat mereka adalah untuk menyokong kaum lelaki di medan tem.pur bagi menggalakkan mereka berper.ang, serta untuk menghalang mereka daripada melarikan diri dan menyerah kalah.

Ini adalah pertem.puran di mana Hind menghasut seorang hamba Habsyah bernama Wahshi ibn Harb yang telah disuap oleh Jubayr ibn Mut’im untuk membu.nuh bapa saudara nabi, Hamzah Bin Abdul Muthalib, sebagai balasan atas kema.tian ahli keluarganya dalam per.ang. Wahshi berjaya membu.nuh Hamzah menggunakan lembing.

Selepas pertem.puran, Hind dan wanita lain menca.catkan jenazah tentera Muslim yang syahid. Mereka memot.ong hidung dan telinga dan menjadikannya sebagai rantai dan gelang kaki. Hind meratah hati atau jantung Hamzah tetapi tak mampu menelan lalu meludahkannya. Ibn ‘Abdu l-Barr menyatakan dalam kitab al-Isti‘ab bahawa Hind memasak hati Hamzah sebelum memakannya.

Walau bagaimanapun, semasa Pembukaan Kota Mekah oleh baginda Rasulullah S.A.W., Hind Binti Utbah akhirnya diampunkan nabi dan memeluk Islam. Beliau terus berjihad di jalan Islam kemudiannya terutama dalam Pertem.puran Yarmuk bersama wanita lain seperti Khaula al-Azwar.

Ini menunjukkan, kaum wanita masih terus memainkan peranan penting dalam ketenteraan Islam selepas wafatnya baginda Nabi Muhammad S.A.W. dan sumbangan wanita telah pun bermula sejak nabi masih hidup.

Abdullah bin Abbas menulis, Rasulullah S.A.W. membawa wanita bersama dalam kempen ketenteraan untuk merawat askar yang ced.era dan mengumpul harta rampasan per.ang.

Mungkin baginda memberi restu kepada Rafidah, jururawat pertama dalam sejarah Islam, untuk merawat luka Sa’d ibn Mu’adh yang bukan mahramnya, menjadi penanda aras keharusan untuk wanita merawat pesakit bukan mahram.

Islam tidak menghalang penglibatan wanita dalam per.ang, tetapi terhad dari segi peranan mereka untuk menyediakan sokongan logistik. Mereka lazimnya merawat askar yang ced.era dan menyediakan makanan.

Imam Ahmad ibn Hanbal menegaskan seorang wanita dibolehkan merawat lelaki yang sakit. Nusaibah binti Ka’ab (Ummu Ammara) memainkan peranan yang sama untuk pihak Islam sama seperti peranan yang dimainkan oleh Palang Merah pada zaman yang sama.

Dia akan membawa air minuman dan kelengkapan ganti kepada para mujahid dan juga turut serta dalam mempertahankan Nabi Muhammad S.A.W.  Boleh dikatakan Nusaibah mungkin adalah wanita pertama dalam Islam yang bertem.pur di barisan hadapan.

Nabi bersabda “Setiap kali aku menoleh ke kanan atau kiri, aku melihat dia bertem.pur di hadapan aku.”  Asma binti Yazid ibn Al-Sakan menemani nabi dalam Per.ang Khibir dan turut serta bersama kaum Muslimin dalam peper.angan melawan Rom Timur semasa Per.ang Yarmuk.

Pada masa itu, Asma mengetuai para srikandi Islam dalam peper.angan. Sejarah menyebut dia telah membu.nuh sembilan askar Rom dalam pertem.puran ini.

Di utara Maghribi, kira-kira 90 kilometer dari bandar Tangier, menghadap Selat Gibraltar, terletaknya Chefchaouen. Kota ini juga dikenali sebagai kota Sayyida al Hurra. Sayyida al Hurra ialah puteri yang pernah memerintah kota itu dan berjuang dalam pertem.puran yang terkenal menentang Sepanyol pada abad ke-15.

Dilahirkan satu tahun selepas kejatuhan Granada, pada tahun 1493, Sayyida al Hurra adalah anak perempuan Ali ibn Rasyid al-Alami, yang mengasaskan kota itu. Dia dinamakan al Hurra bersempena nama ibu kepada Abu Abdullah al-Ahmar, raja terakhir Granada.

Menurut sejarawan Ali Raissouni, nama yang tertera dalam surat pengesahan nikahnya ialah Sayyida al Hurra. Dia berkahwin pada usia 16 tahun dengan seorang lelaki 30 tahun lebih tua daripadanya, sahabat bapanya, al-Mandri, gabenor Tetouan. Sebagai isteri gabenor, al-Hurta mendapat banyak pengalaman dalam hal tadbir urus dan politik.

Al-Mandri mewakilkan hal ehwal pentadbiran kepada al-Hurra ketika dia perlu keluar berper.ang melawan Portugis dan Sepanyol. Selepas kema.tian suaminya, dia menjadi ratu Tétouan.

Sayyida al-Hurra memberi tumpuan terhadap pembinaan pelabuhan dan kapal per.ang, berdasarkan pengetahuannya tentang kepentingan sebagai kuasa besar maritim dalam menghadapi konfrontasi Portugis dan Sepanyol, dua kuasa maritim terbesar di dunia pada masa itu.

Al-Hurra menimbulkan ketakutan di hati orang Sepanyol semasa per.ang hingga dia digelar sebagai Barbarossa wanita dari Tetouan. Sepanyol berjaya dikalahkan, dan dia melarang mereka mengganggu utara Maghribi.

Walau bagaimanapun, dia menjadi mangsa komplot dan konspirasi oleh pakatan di utara Maghribi pada separuh pertama abad keenam belas. Kemudian, dia memilih untuk meninggalkan bidang pentadbiran dan menghabiskan sisa kehidupan dengan beribadat sehingga dia meninggal dunia di Chefchaouen.

Mungkin nama wanita ini jarang didengari berikutan peranannya memimpin pasukan Wahabbi pada abad ke-19, beliau bernama Ghaliyya al-Bogamiyah dari suku Bakom.  Pada tahun 1811, di bawah pimpinannya, orang Badwi dan Wahabi bersekutu di timur Mekah, menentang pemerintahan Uthmaniyah di seluruh Semenanjung Arab.

Dia menentang tentera Muhammad Ali Pasha, yang bertekad untuk menghancurkan pakatan ini. Sebagai tindak balas, Ali Pasha mengarahkan 2,000 tentera ke Wadi Turbah.

Pencapaian wanita yang diberi gelaran ‘Amira’ ini bermula ketika dia menyembunyikan berita kema.tian suaminya, Sheikh Hamad bin Abdullah bin Mohiuddin bagi mengelakkan moral tenteranya jatuh.

Dia meneruskan perintah kepada pemimpin tentera dan suku bagi pihak suaminya. Dia bertemu dengan pucuk pimpinan untuk berbincang mengenai hal-hal per.ang dan ketenteraan, selain menyediakan perkhidmatan kepada tentera dan membiayainya, serta menyediakan bekalan makanan. Dia bahkan mengetuai usaha ke arah pembebasan daripada kuasa Uthmaniyah.

Tentera Muhammad Ali Pasha tiba di pinggir bandar pada tahun 1813, dan melancarkan ser.angan pertama, namun berjaya dihalang oleh tentera Ghaliyya. Keesokan harinya, Uthmaniyah menyer.ang lagi, dan sekali lagi mereka dikalahkan.

Suku Badwi mengejar saki baki tentera Uthmaniyah yang melarikan diri ke arah bandar pelabuhan Taif, membu.nuh ratusan tentera Uthmaniyah. Dalam buku Aja’ib al-athar fi al-tarajim wal-akhbar, Abd al-Rahman al-Jabarti menyebut tentang kemenangan Ghaliyya, dia menceritakan kisah panglima tentera Uthmaniyah yang bertem.pur melawan tentera yang diperintah seorang wanita Arab dan dikalahkan.

Hampir tiga bulan selepas meletusnya Per.ang Dunia Pertama, Empayar Uthmaniyah turut serta pada 11 November 1914. Enam bulan kemudian, tentera Bersekutu dan Anzac mendarat di Semenanjung Gallipoli, hampir 200 batu dari Istanbul.

British yang mengetuai pihak Bersekutu, cuba memaksa Uthmaniyah untuk menyerah, tetapi Uthmaniyah memilih per.ang dan bekerjasama dengan Empayar Jerman.

Masih di Empayar Uthmaniyah, satu lagi konfrontasi dikenali sebagai Pertem.puran Gallipoli yang terkenal, salah satu pertem.puran paling ga.nas semasa Per.ang Dunia Pertama yang menyebabkan setengah juta kor.ban di kedua-dua belah pihak, setelah berlangsung kira-kira sembilan bulan.

Ia berakhir dengan pengunduran pihak Berikat. Nota catatan askar yang ditemui menjelaskan bahawa semenanjung Turki dipenuhi dengan parit kubu. Kedudukan parit kedua-dua pihak yang bertem.pur sangat rapat antara satu sama lain sehinggakan askar British dan Turki boleh memandang mata masing-masing.

Terdapat banyak laporan dan bukti bahawa wanita turut menyertai tentera Empayar Uthmaniyah sebagai penem.bak tepat, sebahagiannya terkor.ban semasa pertem.puran.

Tentera wanita Uthmaniyah ini amat mahir sebagai penem.bak tepat, bahkan mereka pergi ke barisan hadapan dengan pakaian yang sama seperti tentera lelaki. Walaupun tiada pengiktirafan rasmi dari pihak pemerintah Uthmaniyah, sumber tenaga yang terhad semasa per.ang menyokong hipotesis ini

Wanita memainkan peranan yang berbeza semasa Per.ang Algeria (1954-1962), yang dikenali sebagai Per.ang Pembebasan Algeria.  Ramai daripada mereka adalah sebahagian daripada Barisan Pembebasan Nasional.

Menurut tinjauan pasca per.ang, jumlah wanita dalam per.ang adalah sekitar 11,000 orang. Wanita sangat aktif dalam usaha per.ang dengan sebahagian daripada mereka mengambil bahagian secara langsung dalam konflik, manakala yang lain berkhidmat sebagai ejen, pengumpul dana, jururawat dan menyediakan perkhidmatan lain kepada pasukan pemberon.tak.

Selain itu, peranan yang dimainkan oleh beberapa tokoh Algeria semasa konflik dengan tentera Perancis tidak boleh diabaikan.  Mereka terlibat dalam menjatuhkan banyak sasaran awam dan tentera semasa per.ang.

Pengiktirafan yang diberikan terhadap peranan Djamila Boupacha dan Djamila Bouhired oleh seluruh dunia merupakan pengesahan utama tentang kepentingan peranan mereka, dan peranan wanita secara umum dalam konflik.

Berdasarkan setiap kisah-kisah yang dijadikan contoh ini, jelaslah, jika Islam itu menekan dan menindas kaum wanita, mana mungkin wanita sanggup menggadaikan nyawanya dalam per.ang.

Sebenarnya ada ramai lagi tokoh wanita yang memainkan peranan penting dalam per.ang bagi pihak Islam, atau dalam sebarang bidang. Tetapi terlalu panjang hendak diceritakan kesemuanya.

Walau bagaimanapun, wanita-wanita ini tetap tidak melanggar beberapa norma yang sedia ada agar sentiasa berselaras dengan tuntutan agama, antara sebab mengapa wanita tak pernah diwajibkan menyertai pera.ng adalah dikatakan kerana bimbang akan berlaku pergaulan bebas antara lelaki dan wanita. Ini bermaksud, walau sekuat mana jua, perlulah ada batas-batas tertentu yang perlu dihormati.


Ulamak/Ustaz Dan Juga Seorang Doktor

Pada zaman purba, seorang yang sakit tidak akan membaca buku perubatan untuk mengetahui tentang sakitnya. Dia akan pergi berjumpa dengan doktor untuk menyelesaikan sakitnya. Dan doktor tersebut berdasarkan pengetahuannya, akan menyelesaikan berdasarkan cases study doktor-doktor terdahulu tentang simptom-simptom sakit yang dialaminya. Sudah tentu dia turut menyelesaikan masalah sakit itu berdasarkan buku-buku perubatan yang dah diiktiraf.

Kemudian, kalau doktor itu adalah pengganut aliran Perubatan Ayurveda, maka kaedah rawatan berdasarkan aliran Ayuverda. Kalau dia merupakan pelajar aliran Perubatan Tradisional Cina, maka dia akan merawat berdasarkan aliran tersebut dan begitu juga dengan Perubatan Yunani.

Perubatan Tradisional Cina menggunakan prinsip lima unsur sebagai asas iaitu Api, Air, Kayu, Besi dan Tanah. Sekarang ia diamalkan di seluruh dunia khususnya di Cina. Malaysia juga tidak ketinggalan untuk menerima sistem ini. Kedai yang menjual herba-herba Cina dikenali sebagai sensei. Antara teknik perawatan yang terkenal ialah akupunktur.

Perubatan Ayurveda menggunakan prinsip empat unsur sebagai asas iaitu Api, Angin, Air dan Tanah, ditambah dengan unsur kelima yang seimbang iaitu akasha. Ia diamalkan secara meluas di India dan menjadi salah satu cabang bidang perubatan di universiti-universiti di India. Ia mempunyai banyak persamaan dengan Perubatan Yunani-Arab.

Perubatan Yunani diasaskan oleh bangsa Yunani. Sistem ini menggunakan prinsip empat unsur sebagai asas iaitu Api, Angin, Air dan Tanah, ditambah dengan unsur kelima yang seimbang iaitu Aeter. Tokoh utamanya ialah Hippocrates dan Galen. Aliran ini berkembang ke negara-negara Islam melalui aktiviti penterjemahan.

Ia diperbaiki dan dikemaskini oleh ilmuan Islam seperti Ibnu Sina dan Ibnun Nafis. Kitab Al-Qanun Fit Tibb yang ditulis oleh Ibnu Sina menjadi rujukan utama universiti-universiti di Eropah selama ratusan tahun. Apabila Eropah mula memasuki era Renaisans, mereka mula mengkaji sendiri dan ketika itu bermulalah Perubatan Moden.

Sekarang kita sematkan analogi di atas pada situasi yang lebih kurang sama. Seorang muslim mempunyai masalah dalam isu tertentu dalam kehidupnnya. Maka, si muslim tadi berjumpa dengan seorang ustaz yang lebih berpengetahuan daripadanya.

Maka si ustaz cuba untuk menyelesaikan masalahnya, akan merujuk kepada Al-Quran sebagai sumber utama kepada permasalahan ummah, dan juga al-hadis sebagai cases study kepada kes-kes yang berlaku pada zaman nabi yang dulu yang berkaitan dengan permasalahan hukum yang lebih kurang sama.

Dan sudah tentu dalam menyelesaikan permasalahan itu, dia akan mengikut aliran pemikiran dalam mazhab yang sudah selama ribuan tahun membahaskan masalah fiqh tentang isu yang dibawa. Kalau ustaz itu pengikut Aliran Syafie, sudah tentu dia akan selesaikan berdasarkan pakar-pakar dalam aliran Syafie.

Kalau ustaz itu pengikut aliran Hanafi, sudah tentu permasalahan hukum itu akan diselesaikan dalam ruang lingkup aliran pemikiran Hanafi itu sendiri.

Seperti mana aliran dalam perubatan yang dipaparkan di atas yang mempunyai pemikiran dan disiplin mereka tersendiri, begitu juga aliran pemikiran dalam Islam iaitu mazhab, bagaimana pakar-pakar dalam aliran pemikiran tertentu menggariskan dispilin untuk menyelesaikan sebuah permasalahan.

Dan ustaz tadi adalah doktor, pakar dalam isu agama. Dan seperti doktor, ustaz tersebut perlu untuk menyelesaikan sebuah permasalahan hukum berdasarkan sumber seperti Al-Quran dan Al-Hadis (Sunnah). Dan cara bagaimana ustaz tersebut menyelesaikan sebuah permasalahan adalah berdasarkan aliran pemikiran yang diikutinya dalam setiap sekolah aliran dalam As-Sunnah Wal-Jamaah.

Kalau dalam bidang perubatan kita boleh menerima perkara yang seumpama dengannya, tetapi dalam soal agama kita menolaknya?


Beruang Air: Binatang Terkebal Di Muka Bumi

Ceritanya bermula semasa saya sedang melakukan eksperimen tentang kekebalan bakteria terhadap suhu dan juga cahaya UV. Dalam kebanyakan kes, kesemua bakteria itu mati apabila didedahkan pada sinaran UV, tapi tak semua mati apabila apabila dipanaskan bersama dengan air sampai rebus.  Hal ini bukanlah benda yang pelik. Bakteria merupakan antara makhluk paling lasak di bumi. Mereka senang bercambah dan mempunyai kelebihan tertentu yang membolehkan mereka kekal selamat walaupun pada keaadan yang ekstrem. Walaubagaimanapun, kelebihan ini berlainan bagi setiap spesis bakteria.

Contohnya, Pyrococcus furiosus mampu hidup pada suhu sepanas 121 C. Pyrococcus sp. pula mampu hidup dalam
keadaan tekanan setinggi 1100 bar, yakni bersamaa tekanan air pada paras 11 km
di jurang Mariana, Lautan Pasifik.

Frasa ‘mampu hidup’ pada ayat saya
sebelum ini merupakan sejenis bentuk penghinaan terhadap mereka. Mereka bukan
setakat hidup, mereka sebenarnya hidup
selesa. Neraka bagi kita adalah syurga bagi mereka. Mereka bercambah dan
berkembang pesat pada keadaan esktrem.

Dalam kebanyakan kes, bakteria ekstrem
ini dikenali sebagai archea dalam
keluarga taksa. Eksperimen ini secara tak langsung menyebabkan saya terfikir
sekiranya mereka ini adalah binatang terlasak di bumi. Kemudian, saya teringat
tentang sejenis binatang…ya, sejenis binatang yang berkali ganda lebih lasak
berbanding archea dan hampir mustahil
untuk mati.

Sekitar tahun 1773, seorang zoologis bernama J.A.E Goeze telah menjumpai sejenis binatang aneh dalam kajian-kajian sehariannya. Beliau dengan perasaan takjubnya mengatakan:

“Binatang
halus ini sangat menghairankan. Rupanya aneh, persis seekor beruang versi
halus. Disebabkan ini, saya mahu memanggil makhluk ini sebagai ‘beruang air.”

Pada tahun 1776, seorang saintis bernama
Lazzaro Spallanzani menamakan beruang air ini sebagai Tardigradum yang bermaksud ‘pejalan lambat’. Kedua-dua nama ini
diberi kerana makhluk ini sememangnya bergerak seperti seekor beruang di darat,
tapi pada tempo yang sangat perlahan dek saiznya yang kecil.

Walaupun ia dipanggil ‘binatang’ dan ‘beruang air’, ia taklah sebesar beruang. Saiznya yang paling besar boleh mencapai 1.5 mm, yakni hanya 1/3 daripada diameter mata jarum jahit. Ya, sangat halus. Beruang air yang baru menetas daripada telurnya pula rata-rata dalam lingkungan saiz sebesar 0.05 mm. Anda sebenarnya boleh melihat binatang air secara mata kasar, namun disebabkan warna badannya yang lutsinar, ia menyebabkan keadaan ini hampir mustahil. Nak tak nak anda perlukan mikroskop untuk melihatnya secara terus.

Jadi, apa bukti yang menunjukkan beruang
air ni sangat tahan lasak?

HABITAT
DAN KETAHANAN BERUANG AIR

Sebagai pemula, beruang air ini boleh dijumpai di mana-mana sahaja di ceruk dunia selain gunung berapi. Anda boleh temuinya di kolam air panas, dasar laut dalam, di bawah salji tebal dan juga di puncak Himalaya. Berbanding arkea yang hanya boleh hidup pada keadaan ekstrem tertentu, beberapa spesis beruang air ni mampu hidup ekstrem pada kesemua jenis keadaan ekstrem sebagaimana habitat mereka yang disebut di atas.

Kebanyakan bakteria dan arkea akan mati
apabila disejukkan ke tahap suhu serendah -20 C, di mana air di dalam mereka
membeku menjadi kristal, lalu mengoyakkan tubuh sel mereka dan mati. Berbanding
dengan arkea, beruang masih mampu bertahan hingga ke suhu -272 C, yakni hampir
dekat dengan takat tersejuk yang mampu dicapai zarah (absolute zero, -273.15 C). Pada suhu -272 C ni, kebanyakan zarah
dan atom akan menjadi tepu dan berhenti bergetar, hilang tenaga, tapi beruang
air ni masih tetap mampu hidup. Ini baru pasal suhu.

Pada tahun 2007, Agensi Angkasa Eropah
telah menghantar 3000 binatang ke angkasa vakum. Dalam keadaan tersebut, segala
jenis organisme akan terdedah kepada ancaman sinaran radiasi, dehidrasi dan
tekanan rendah. Antara 3000 binatang tersebut, beruang air antara yang mampu
bertahan semasa didedahkan pada keadaan vakum selama 10 hari.

Ini taklah menghairankan kerana sebelum ini banyak kajian telah dilakukan berkenaan ‘kekentalan’ beruang air terhadap tiga ancaman di atas. Misalnya, beruang air diketahui mampu hidup 30 tahun tanpa air dan makanan walaupun itu menyebabkan badan mereka hanya mempunyai peratus air sebanyak 3%. Namun, apabila diberi makanan dan air, mereka akan kembali aktif seperti biasa.

Kekebalan beruang air ini saya kira
sudah mencapai tahap sangat aneh dan ‘absurd’ apabila tiga orang ahli fizik dari
Universiti Oxford dan Universiti Harvard membuat kajian model tentang keadaan
di mana beruang air ini akhirnya mati berdasarkan simulasi matematik. Hasilnya,
mereka mendapati beruang air ini masih mampu hidup sekalipun mereka disinari
dengan radiasi dengan dos sebanyak 6000 grays. Bagi manusia, 5 grays sahaja
sudah cukup untuk membunuh manusia.

Juga, jumlah output tenaga yang
dikeluarkan oleh sinaran 6000 grays ini cukup kuat untuk membuat lautan
menggelegak. Saintis-saintis ini memasukkan senario pelangaran asteroid dan
letupan gamma, di mana mereka akhirnya mencapai satu kata putus. Hanya situasi
serupa kiamat seperti letupan bintang dan Big Bang sahaja mampu membunuh
beruang air secara total. Sebagai seorang biologis, saya terfikir, apa
mekanisme yang menyebabkan beruang air ini begitu lasak?

MEKANISME
PERLINDUNGAN BERUANG AIR

Walaupun beruang air ni tahan lasak, ia
tak bermakna mereka ini merupakan ekstremofil seperti arkea. Tak, mereka tak
mampu jadikan neraka sebagai syurga. Mereka tak mampu berpesta dan berkembang
biak dengan bagus pada keadaan yang ekstrem. Cumanya, beruang air ini mampu
bertahan keadaan ini melalui proses kriptobiosis. Dalam bahasa mudahnya,
hibernasi tahap ekstrem.

Apabila mereka memasuki fasa
kriptobiosis, beruang air akan merendahkan tahap metabolik mereka serendah
0.01% daripada normal dan akan kehilangan 97% air daripada jumlah air mereka.
Disebabkan mereka mempunyai fasa kriptobiosis yang berlainan mengikut keadaan
ekstrem yang berlainan, maka saya akan terangkan fasa kejadian kriptobiosis
bagi keadaan kering dan vakum sahaja.

Semasa dalam keadaan kering, mereka
perlu kering dengan sangat perlahan. Sekiranya mereka kering terus, mereka
boleh mati. Oleh itu, mereka akan menarik kaki dan kepala mereka ke dalam badan
dan membentuk diri mereka persis bola.

Teknik ini akan mengecilkan jumlah luas
permukaan beruang air supaya tak banyak kelembapan yang terbebas. Setelah
hampir kebanyakan air ini hilang, mereka akan menjadi mati suri. Hampir mati,
tapi masih hidup. Isi kandungan beruang air ini seperti tepung kering dalam
bekas plastik, dan sebagaimana tepung yang menjadi kental apabila diberi air,
beruang air ini akan kembali menjadi aktif apabila diberi air. Fasa dan rupa
kriptobiotik beruang air ini dipanggil ‘tun’.

Sebagaimana proses yang disebut sebentar
tadi, beruang air juga akan menjadi ‘tun’ apabila didedahkan pada keadaan vakum
angkasa. Bagi mengatasi masalah kekurangan oksigen dan kekeringan melampau,
mereka bertukar menjadi ‘tun’ dan tahap metabolisme mereka jatuh mendadak.

Namun, ‘tun’ sahaja tak memadai untuk
mengatasi sinaran radiasi kuat yang mampu menembusi segala macam benda
melainkan konkrit dan plumbum tebal. Ini secara tak langsung memberi satu
petanda. Kemungkian besar beruang air ini mempunyai mekansime pembetulan DNA
yang sangat cekap di mana mereka mampu membetulkan DNA rosak tanpa sebarang
masalah.

Kita juga mempunyai masalah ini setiap
hari, tapi tak secekap beruang air. Disebabkan itulah, kita kerap kali
mendengar manusia mendapat kanser dan tumor, kerana antara puncanya ialah
kegagalan sistem pembetulan DNA.

Konklusi

Berbalik kepada eksperimen saya di
makmal, hal berkaitan tentang bakteria, arkea dan beruang air ini memberi saya
satu pengajaran. Sekecil mana pun benda itu, seremeh mana pun organisme
tersebut, pasti mempunyai kepentingan yang boleh dipelajari manusia dalam demi
kebaikan bersama.

Bakteria seperti E.coli  misalnya, merupakan
antara bakteria yang mampu cetuskan keracunan makanan sekiranya berada di dalam
makanan. Namun, disebabkan mereka lah penghidap diabetes mampu menerima ubat
insulin yang lebih murah daripada sepatutnya. Dahulu, insulin hanya mampu
diperoleh melalui organ pancreas lembu.

Sekarang, kita hanya perlu menukar
serpihan DNA E. coli  ini dengan serpihan DNA pankreas manusia dan
mereka akan menghasilkan insulin untuk kita pada kos yang lebih murah.

Jadi, bayangkan kalau kita dapat ambil pelajaran daripada proses kriptobiosis beruang air, adakah kita akan dapat hasilkan manusia super yang mampu bertahan pada keadaan yag sangat ekstrem? Bagaimana pula kalau kita dapat hasilkan ubat anti kanser berdasarkan protein beruang air?

RUJUKAN:

Horneck, G. (2003). Could life travel
across interplanetary space? Panspermia revisited. In Evolution on
Planet Earth (pp. 109-127).

Persson, D., et al. 2011. Extreme stress
tolerance in tardigrades: Surviving space conditions in low earth orbit. Journal
of Zoological Systematics and Evolutionary Research 49(suppl 1):90–97.

Kinchin, I. M. 1994. The Biology
of Tardigrades. London and Chapel Hill, N.C.: Portland Press.

Horikawa, Daiki D (2012). “Survival
of Tardigrades in Extreme Environments: A Model Animal for Astrobiology”.
In Altenbach, Alexander V.; Bernhard, Joan M.; Seckbach, Joseph. Anoxia.
Cellular Origin, Life in Extreme Habitats and Astrobiology. 21.
pp. 205–17. doi:10.1007/978-94-007-1896-8_12. ISBN 978-94-007-1895-1.

Sloan, D., Batista, R. A., & Loeb,
A. (2017). The resilience of life to astrophysical events. Scientific
reports, 7(1), 5419.


Adakah Kepupusan Di Zaman Ais Memaksa Manusia Untuk Membina Ketamadunan?

Mengapakah manusia mengambil masa yang begitu lama untuk membina tamadun? Spesis Homo sapiens berevolusi buat pertama kali sekitar 250 000 hingga 350 000 tahun dahulu. Tetapi langkah permulaan menuju ketamadunan – seperti bercucuk tanam dan kemudiannya penyebaran amalan pertanian – bermula hanya sekitar 10 000 tahun lalu dan kewujudan tamadun pertama pula berlaku sekitar 6400 tahun lalu.

95% dari sejarah manusia memperlihatkan bahawa kita sama sekali tidak bercucuk tanam, membina penempatan yang besar mahupun membentuk hierarki politik yang kompleks (rumit). Pada zaman-zaman awal, kita hidup dalam kumpulan nomad kecil, memetik buah dan memburu. Kemudian, berlaku suatu perubahan.

Kita beralih daripada mengamalkan aktiviti pemburuan kepada aktiviti menuai tanaman, pengusahaan tanah dan seterusnya membina kota. Peralihan ini sebenarnya berlaku selepas haiwan-haiwan gergasi (megafauna) di zaman ais – seperti mammoth, sloth tanah gergasi, rusa dan kuda gergasi – sudah pun hilang. Sebab utama manusia mula bercucuk tanam masih tidak dapat diketahui. Tetapi kehilangan haiwan yang sebelumnya menjadi sandaran hidup kita sebagai sumber makanan memaksa budaya manusia berevolusi.

PEMANASAN GLOBAL MENGGALAKKAN PERTANIAN?

Manusia-manusia awal memiliki kepintaran yang cukup untuk mengamalkan aktiviti pertanian. Kesemua kumpulan manusia moden mempunyai tahap kepintaran yang sama, di mana berkemungkinan keupayaan ini berevolusi sebelum populasi manusia berpecah sekitar 300 000 tahun lalu dan kemudian berlaku perubahan kecil setelah itu. Jika nenek-moyang kita tidak bercucuk tanam, ia bukanlah bermaksud mereka tidak cukup pintar untuk berbuat demikian. Terdapat sesuatu dalam persekitaran yang menghindarkan mereka daripada bercucuk tanam – atau mungkin ringkasnya mereka tidak perlu untuk bercucuk tanam ketika itu.

Pemanasan global yang berlaku pada pengakhiran zaman glasier terakhir iaitu 11 700 tahun lalu mungkin membuatkan aktiviti bercucuk tanam menjadi semakin mudah. Suhu yang lebih panas, kewujudan cuaca bermusim, kadar curahan hujan yang tinggi dan kestabilan iklim yang berpanjangan membuatkan lebih banyak kawasan menjadi sesuai untuk aktiviti bercucuk tanam.

Namun, terdapat juga kebarangkalian bahawa aktiviti pertanian bukanlah suatu hal yang mustahil untuk dilakukan di kawasan-kawasan tertentu di muka bumi lantaran bumi sendiri telah mengalami banyak pemanasan global iaitu pada 11 700, 125 000, 325 000 tahun lalu. Pun begitu, pemanasan-pemanasan global awal sama sekali tidak memacu aktiviti pertanian. Maka, perubahan iklim bukanlah satu-satunya faktor yang menggalakkan pertanian.

Migrasi manusia berkemungkinan turut menjadi faktor kepada penggalakkan ini. Apabila manusia terawal (daripada spesis kita) bermigrasi dari Afrika Selatan melalui benua Afrika, keluar ke Asia, Eropah dan Amerika, mereka menemui persekitaran dan tumbuhan makanan yang baru.

Tetapi, manusia telah pun menghuni kawasan tersebut jauh sebelum aktiviti pertanian bermula. Penyebaran aktiviti pertanian secara domestic dalam sejarah manusia ketinggalan sejauh puluhan milenium berbanding migrasi manusia yang berlaku jauh lebih awal.

PERTANIAN VS PENGUTIPAN SUMBER MAKANAN

Seandainya peluang-peluang untuk mencipta atau mengamalkan pertanian sudah pun wujud (menerusi pemanasan global dan perpindahan manusia seperti yang dikemukakan ini), maka penangguhan pengamalan pertanian sebagaimana yang berlaku mengisyaratkan bahawa nenek-moyang kita tidak memiliki keperluan atau kemahuan untuk bercucuk tanam.

Aktiviti pertanian mempunyai banyak kelemahan signifikan berbanding aktiviti penguiptan sumber makanan (mengutip hasil hutan dan memburu). Pertanian memerlukan usaha yang lebih banyak dan mengakibatkan kurangnya masa senggang di samping menghasilkan pulangan saiz makanan yang lebih kecil. Apabila seseorang pemburu kelaparan pada waktu siang, dia boleh menikmati makanan yang dipanggang di atas unggun api pada waktu malam.

Sementara itu, pertanian memerlukan usaha keras untuk menghasilkan makanan yang hanya dapat dituai beberapa bulan kemudian – atau bahkan, mungkin tidak dapat dituai sama sekali. Makanan yang diperoleh daripada hasil pertanian pula memerlukan penyimpanan dan pengurusan yang rumit untuk mengagihkannya secara optimum supaya dapat membekalkan makanan yang mencukupi sepanjang tahun.

Seandainya pemburu tidak memperoleh sebarang hasil buruan pada hari ini, dia boleh memburu sekali lagi pada hari esok atau pergi memburu di kawasan lain yang lebih kaya dengan sumber buruan. Namun, petani terikat kepada tanah yang diusahakan olehnya. Petani juga harus berhadapan dengan keadaan alam yang sukar dijangka. Misalnya, hujan turun terlalu lambat atau terlalu cepat, badai kemarau, musim sejuk yang melampau, penyakit tumbuhan dan serangan parasit seperti belalang berupaya mengakibatkan kemusnahan hasil tuaian – dan kemudian membawa kepada kebuluran.

Pertanian juga mempunyai kelemahan dari sudut ketenteraan. Pemburu-pengutip boleh bergerak dan menjelajah ke kawasan yang jauh, sama ada untuk melakukan serangan ke atas kumpulan nomad lain atau melarikan diri daripada serangan. Dengan latihan bermain lembing dan busur panah secara berterusan, mereka mampu menjadi pahlawan yang berkebolehan.

Keadaannya berbeza bagi petani di mana mereka harus menjaga ladang. Jadual mereka pula ditentukan oleh kitaran musim. Dengan keadaan sebegini, petani sangat mudah dijangka (kelakuannya oleh pihak musuh) sekaligus menjadikannya sasaran yang mudah. Tambahan lagi, stok simpanan makanan yang mereka miliki cenderung menggamit serangan kumpulan-kumpulan manusia lain yang kelaparan.

Memandangkan sudah terbiasa dengan gaya hidup yang amat mudah, manusia mungkin lebih menggemari kehidupan nomad sebagai pemburu. Hal ini dapat dilihat apabila kaum orang asal Amerika seperti Comanche berjuang bermati-matian menentang penjajah demi mempertahankan budaya dan gaya hidup mereka sebagai pemburu.

Masyarakat asli di Afrika Selatan seperti Kalahari Bushmen juga enggan mengubah gaya hidup mereka menjadi petani dan penternak. Lebih memeranjatkan, apabila para petani Polynesia menemui burung-burung moa di New Zealand yang sifatnya tidak mampu terbang, mereka serta-merta meninggalkan budaya bercucuk tanam secara besar-besaran dan mewujudkan budaya pemburuan burung moa dalam kalangan orang Maori.

AKTIVITI PEMBURUAN DITINGGALKAN

Namun, suatu perubahan berlaku. Bermula daripada 10 000 tahun dahulu dan seterusnya, manusia mula meninggalkan gaya hidup sebagai pemburu dan mengamalkan aktiviti bercucuk tanam.

Terdapat kemungkinan bahawa selepas kepupusan mammoth dan megafauna lain dari zaman Pleistocene serta sesudah pemburuan secara melampau, gaya hidup sebagai pemburu menjadi semakin tidak relevan dan tidak berdaya maju sekaligus memaksa manusia untuk bercucuk tanam dan menuai hasil tanaman.

Mungkin tamadun tidaklah lahir menerusi tekad manusia untuk berdaya maju, tetapi sebagai susulan daripada sebuah bencana memandangkan bencana ekologi memaksa manusia untuk meninggalkan gaya hidup tradisi mereka sebagai pemburu.

Ketika manusia meninggalkan Afrika untuk membina penempatan di tanah-tanah baru, megafauna sudah pun hilang di serata dunia. Di Eropah dan Asia, megafauna seperti badak sumbu woolly, mammoth dan rusa Irish pupus sekitar 40 000 hingga 10 000 tahun lalu. Di Australia, kanggaru dan wombat gergasi pupus pada 46 000 tahun lalu.

Di Amerika Utara, kuda, unta dan armadillo gergasi serta mammoth dan sloth tanah berkurangan dan seterusnya pupus dari 15 000 ke 11 000 tahun lalu, diikuti kepupusannya di Amerika Selatan sekitar 14 000 hingga 8000 tahun lalu. Selepas manusia bertebaran ke Kepulauan Caribbean, Madagascar, New Zealand dan Oceania, megafauna sudah pun pupus.

Memburu haiwan besar seperti kuda, unta dan gajah memberi pulangan yang lebih besar berbanding memburu haiwan-haiwan kecil seperti arnab. Namun, haiwan-haiwan yang bersaiz besar seperti gajah lambat membiak dan hanya mampu melahirkan dalam kuantiti yang lebih kecil berbanding haiwan-haiwan kecil seperti arnab sekaligus membuatkan haiwan-haiwan besar ini terdedah kepada pemburuan melampau (overhunting).

Maka, dapatlah kita fahami bahawa tradisi pemburuan yang diamalkan oleh nenek-moyang kita ini mengurangkan bilangan megafauna jauh lebih pantas berbanding keupayaan mereka untuk membiak. Situasi ini mungkin merupakan krisis kelangsungan pertama manusia.

Apabila gaya hidup lama tidak lagi relevan dan berdaya maju, manusia dipaksa untuk berinovasi, meletakkan penumpuan yang lebih kepada aktiviti pengumpulan hasil hutan dan seterusnya bercucuk tanam sebagai cara melangsungkan hidup. Gaya hidup dan aktiviti ini (bercucuk tanam) menggalakkan perkembangan populasi manusia.

Memakan tumbuhan berbanding daging merupakan satu kaedah penggunaan tanah yang lebih efisien, justeru pertanian mampu menampung populasi yang lebih ramai di sesebuah kawasan berbanding aktiviti pemburuan. Manusia boleh hidup secara menetap, membina penempatan dan seterusnya membangunkan tamadun.

Rekod-rekod fosil dan arkeologi memberikan petunjuk kepada kita bahawa nenek-moyang kita bole sahaja mengamalkan pertanian lebih awal. Namun, mereka hanya berbuat demikian setelah alternatif yang mereka miliki (untuk mencari makanan) semakin terhad. Berkemungkinan kita boleh terus memburu kuda gergasi dan mammoth buat selama-lamanya (setidaknya sehingga sekarang), namun kita manusia berlebih-lebihan dalam melakukannya sehingga membinasakan bekalan makanan kita sendiri.

Amalan pertanian dan ketamadunan mungkin terbangun bukanlah disebabkan kedua-duanya itu adalah suatu bentuk peningkatan gaya hidup nenek-moyang kita, sebaliknya disebabkan oleh ketiadaan pilihan lain buat manusia. Pertanian merupakan cubaan yang bersifat terdesak oleh manusia dalam rangka memulihara kembali ekosistem yang telah kita rosakkan akibat pemburuan secara melampau.

Jika demikian keadaannya, kita bukanlah meninggalkan kehidupan sebagai pemburu di zaman ais lalu membangunkan dunia moden dengan keinginan yang diniatkan, sebaliknya perubahan ini bersifat suatu kemalangan, yang berlaku disebabkan bencana ekologi yang kita timbulkan ribuan tahun dahulu.


Isaac II Angelos & Putaran Ganas ‘Game of Throne’

Pada tahun 1185, Andronikos I Komnenos telah digulingkan oleh Isaac II Angelos yang mengisytiharkan dirinya sebagai maharaja baru Empayar Byzantin semasa ketiadaan Andronikos di Constatinople. Andronikos telah ditangkap oleh Isaac dan menyerahkannya kepada penduduk Constatinople di mana bekas maharaja yang malang itu dipukul, dibelasah, ditikam dan pelbagai lagi penderaan sehingga mati pada 12 September 1185 di Hippodrome of Constantinople.

Menariknya, 10 tahun kemudian ketika Isaac tiada di kem (semasa kempen menentang Bulgaria) kerana berburu, abangnya telah mengambil kesempatan mengisytiharkan dirinya maharaja yang baru dan ini disokong oleh para tentera. Sekembalinya dari berburu, Isaac telah ditangkap dan abangnya yang telah menjadi maharaja itu telah membutakan matanya dan memenjaranya di Constatinople. Karma.

Abang Isaac kini menjadi Maharaja Alexios III Angelos telah memerintah empayar dengan rekod yang teruk. Akhirnya karma telah tiba apabila anak saudaranya, Alexios IV yakni anak kepada Isaac II yang dibutakan mata dan dipenjarakan tadi telah meminta bantuan tentera Salib (ketika itu era Permusuhan Besar Timur-Barat antara puak Ortodoks dan Roman Katolik) dan ini membawa kepada serangan tentera Salib ke atas ibukota Byzantin itu pada tahun 1203. Alexios IV telah diisytiharkan sebagai maharaja baru oleh tentera Salib dan Alexios III melarikan diri.

Issac II dibebaskan dan takhtanya dipulihkan oleh tentera Salib walaupun kuasa sebenar terletak di tangan anaknya. Namun masalah terjadi apabila penduduk Constatinople memberontak dan membunuh orang-orang asing di kota. Pihak tentera Salib mendesak Alexios IV bertindak menyelesaikan masalah itu namun dirinya yang pada masa yang sama menanggung beban pemerintahan yang sudah sedia hancur lebur hanya membalas bahawa dia tidak akan lagi melakukan apa-apa lebih dari apa yang telah dia lakukan. Hubungan Alexios IV dengan pihak tentera Salib semakin memburuk dan percubaannya untuk mengusir kuasa mereka dari bumi Constatinople gagal. Dirinya juga tidak popular di kalangan penduduk Constatinople, mengingatkan kerjasamanya dengan tentera Salib yang ganas untuk meraih takhta. Alexios IV akhirnya mengalah dan membuat ‘u-turn’, yakni kembali cuba membuat perdamaian dengan tentera Salib. Dia telah meletakkan kepercayaannya kepada seorang bangsawan bernama Alexios Doukas Murzuphlus bagi misi mendapatkan kembali sokongan tentera Salib. Namun karma untuknya telah tiba apabila orang kepercayaannya itu telah belot apabila menangkapnya berserta ayahnya Isaac II dan memenjarakan mereka berdua. Isaac II telah mati kemudiannya di dalam tahanan akibat sakit tua atau diracun dalam versi lain manakala anaknya dicekik sampai mati.

Kuasa kini di tangan Alexios Doukas dan dia mengisytiharkan dirinya sebagai Alexios V, maharaja Byzantin yang baru. Namun masanya menjadi maharaja adalah pada masa yang salah kerana situasi ibukota yang huru hara. Constatinople akhirnya jatuh ke tangan tentera Salib sepenuhnya pada April 1204 dan Alexios V melarikan diri. Dia kemudiannya pergi ke Mosynopolis, tempat di mana Alexios III (yang digulingkan Alexios IV) berkuasa bersama para pengikutnya. Alexios V pada mulanya disambut baik malah dikahwinkan dengan anak Alexios III sendiri namun kemudiannya bapa mertua barunya itu telah menahannya dan membutakan matanya, dengan motif tidak mahu dia berkuasa semula. Alexios V yang malang itu kemudiannya telah ditinggalkan sejurus sebelum tentera Salib yang kini menjadi Empayar Latin, tiba di situ dan menangkapnya untuk dibicarakan di Constatinople. Dia didakwa menggulingkan maharaja yang sah (Alexios IV) dan dihukum bunuh dengan mencampakkannya dari tempat tinggi.

Apakah nasib seorang lagi, yakni Alexios III yang melarikan diri dari tentera Salib? Alexios akhirnya mati dalam tahanan oleh seorang menantunya yang lain atas hukuman berkonspirasi menentang menantunya itu yang menjadi pemerintah Nicaea.

Maka berakhirlah pemerintahan terakhir maharaja Byzantin di Constatinople yang kini berada di tangan tentera Salib yang membentuk Empayar Latin sehinggalah ia berakhir 57 tahun mendatang.

~Srikandi
The History of Thy Beloved

kredit foto: wikimedia

Keterangan: Lukisan menggambarkan Alexios V sedang berunding dengan Doge Enrico Dandalo, komander tentera Salib yang mana nisan penandanya masih ada di dalam Hagia Sophia dan menjadi salah satu plot penting dalam filem Inferno


Pak Menteri Kemaruk Cinta Sampai Berkahwin Dengan Buaya

Kalau anda rasa ‘buaya darat’ muncul dalam kalangan lelaki, terutamanya lelaki yang playboy, jangan terkejut jika terdapat kes buaya sebenar berkahwin dengan manusia. Ini tidak bermaksud peribahasa ‘buaya darat’ muncul secara literal. Namun peristiwa sebegini terjadi dan sudah menjadi kebiasaan bagi msyarakat sana yang mengamalkannya, tidak seperti kita sebagai orang luar yang tidak pernah saksikan dan familiar dengan peristiwa sebegitu.

Contohnya ialah majlis perkahwinan yang diadakan pada bulan ini (Julai 2022) di kota San Pedro Huamelula, negeri Oaxaca, Mexico. Majlis tersebut ialah majlis perkahwinan datuk bandar kota itu bernama Mayor Victor Hugo Sosa bersama pengantin wanitanya iaitu anak buaya betina yang dipakaikan dengan gaun buatan sendiri.

Perkahwinan ini ialah majlis yang datuk bandar sendiri mahukan. Pasangan eksotik ini diakhiri dengan kedua-dua pengantin bercium. Jangan risau, mulut ‘isterinya’ diikat dulu supaya si suami dapat cium tanpa mendapat luka.

Adakah Mayor Victor dah muak berhubungan dengan pasangan wanitanya sehingga sanggup berkahwin dengan buaya betina? Tidakkah perbuatan ini dilihat menyeksa buaya yang terpaksa hidup sebagai ‘isteri’ si datuk bandar dan abaikan kehidupan liarnya?

Sebenarnya, tindakan Mayor Victor yang luar dari kebiasaannya ini menepati dengan tradisi orang Mexico yang telah mereka amalkan sejak zaman nenek moyang mereka. Budaya ketua puak berkahwin dengan buaya betina ialah budaya yang diamalkan oleh dua kaum asal Mexico, iaitu Chontal dan Huave yang menetap di Oaxaca. Kedua-dua puak ini adalah puak nelayan yang terdiri dari 16 buah etnik sebelum ketibaan penjajah Sepanyol pada tahun 1521.

Budaya mengahwini buaya secara asalnya ialah upacara ritual bagi kaum Chontal dan Huave untuk menyatukan manusia dengan alam selama lebih 1,000 tahun lalu. Mereka percaya dengan ritual sebegini, doa mereka meminta ‘kuasa suci’ di alam sana berikan kebaikan termakbul dan mengharapkan tuaian serta tangkapan yang baik di daratan dan lautan.

Tidak pasti mengapa ritual ini diadakan dengan sebegitu rupa semata-mata meminta keberkatan dari yang maha kuasa, namun ritual ini amat terkenal dalam kalangan kedua-dua puak dari Mexico ini sehingga jika salah seorang ketua puak tidak mahu mengahwini dengan buaya, dia akan dipulaukan oleh masyarakatnya sendiri.

Setelah penjajahan tentera Sepanyol yang menuju kepada kehancuran empayar kaum Aztec, kaum Chontal dan Huave berusaha memelihara budaya mereka ini dari lupus ditelan zaman-berzaman. Sejak mereka memeluk ajaran Kristian, mereka campurkan budaya Kristian dalam upacara ritual ini dan jadikan sebagai majlis perkahwinan Kristian dengan konsep berkahwin dengan buaya.

Dalam kes Mayor Victor ini, kita harus kenali dahulu kota San Pedro Huamelula yang beliau tadbir. Kota ini asalnya ialah perkampungan nelayan yang dibina di persisiran pantai Pasifik. Populasi kota seramai 9,000 orang ini sebenarnya generasi kini dari nenek moyang kaum Chontal dan Huave yang masih mengamalkan bahasa mereka sendiri. Jadi, ritual ketua puak mengahwini buaya masih lagi mereka amalkan.

Setelah Mayor Victor mengikat ikatan perkahwinannya dengan pasangan buaya betina bernama ‘Little Princess’ yang berusia 7 tahun, pasangan ini akan mengelilingi kota dengan si suami mengipas isterinya supaya tidak mengalami strok panas. Bagi Mayor, ‘isterinya’ adalah simbol yang mewakili dewi Bumi, jadi beliau ingatkan orang ramai bahawa dia berkahwin dengan dewi bukan haiwan reptilia yang biasa. Dengan perkahwinan ini, Mayor Victor percaya doanya untuk mendapat sumber makanan yang cukup dan kotanya peroleh hujan dimakbulkan.

Mungkin ramai yang tidak percaya dan berspekulasi bahawa majlis perkahwinan eksotik ini hanyalah ‘content’ untuk popularkan kota San Pedro Huamelula sebagai lokasi perlancongan. Namun warga generasi terkini kaum Chontal dan Huave ini tidak kisah dan berbangga bahawa majlis ini adalah bukti bahawa kaum mereka masih lagi tidak pupus selepas penjajahan Sepanyol.

Anda rasa, gila tak perbuatan mereka ini hanya semata-mata memelihara budaya kuno mereka dari ditelan zaman?

Banyak buku menarik menanti anda dalam Shopee kami. Layari https://shopee.com.my/thepatriotsasia? dan dapatkan naskhah buku-buku kami.

RUJUKAN:

Falde, Nathan. 5 July 2022. Mexican Mayor Weds Alligator in Colorful Ancient Indigenous Ceremony!. Ancient Origins.

Winters, Clyde. 12 August 2017. Forgotten Voyagers: The Ancient Mexican Merchants Who Took to the Seas. Ancient Origins.